ЮРТИМИЗ ТАБИАТИ – НОДИР БОЙЛИГИМИЗ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЮРТИМИЗ ТАБИАТИ – НОДИР БОЙЛИГИМИЗ\nЧоп этилган 27 Август 2015\tКӯришлар: 4110\nВатан она каби муқаддас ва мўътабардир. Тожикистон дея аталмиш азиз Ватанимиз ободлиги ва гуллаб-яшнаши учун ҳисса қўшиш ҳар биримизнинг муқаддас вазифамиз. Биз ўз юртимизни севишимиз ва агар зарур бўлса, уни ҳимоялашга жону дил билан ҳаракат қилишимиз зарур. Тоза ва озода осмонимизнинг ғуборли бўлишига ҳеч қачон йўл қўймаслигимиз лозим. Бу йўлда биз ўқитувчиларнинг биринчи даражали вазифамиз – ёшларни юртимиз тинчлигини қадрлаш ва афсонавий табиатимизни тоза, озода ва соғлом тутишга ўргатишдан иборат.\nБизнинг Ватанимиз жаннатмакон табиат, осмонўпар тоғлар, шифобахш сувлар, кўлу дарёлар, фойдали қазилмалар, умуман, хазиналарга бой макон. Юртимизда ҳамма нарса жозибали: офтобнинг чиқиши ва ботиши, об-ҳаво, урф-одат, тўй-маърака ва табиат манзаралари ҳам. Атмосфера босими паст, ҳаво тоза, чанг-ғубор кам, намли етарли даражада. Ҳаво тозалиги сабабли, офтоб нурлари ергача етади ва кўпгина микробларни бемалол йўқотади. Тожикистон нафақат ҳашаматли тоғлари-ю зарнисор водийлари ва ерости бойликлари, балки мислсиз табиий ёдгорликлари билан ҳам шуҳрат қозонгандир. Бизни қамраб олган муҳит табиатдир. Офтоб, ҳаво, булут, тош, сув, ёмғир, қор – буларнинг барчаси жонсиз табиат. Инсонлар, ҳайвонлар, ўсимликлар эса, тирик табиатдир. Инсон ҳам табиатнинг бир қисми бўлиб, олий даражали мавжудотдир ва ақлу фаросати ҳамда нутқи билан фарқ қилади. Тожикистон табиатининг ҳар бир бурчагида тарихий белгилар мавжуд. Жумладан, Панжакентнинг Саразми, Шаҳристоннинг Ойкўли, «Наврўз» лолали тоғи, Помирнинг Сарез, Восенинг Ҳулбук кўллари, Бадахшон лаъли ва бошқалар. Тожикистон Республикаси Президенти Эмомали Раҳмон Жаноби олийларининг кўкаламзорлаштириш ва ҳовлиолди ер участкаларидан фойдаланишга доир ташаббуслари атроф-муҳит соҳасида манфаатлидир. Шунинг учун халқимиз ҳар йили мевали ва сояли дарахтлар ўтқазиш йўли билан ўн минглаб бўш ётган майдонлар, тоғ этаклари ва водийларни кўкаламзорлаштиришга ҳаракат қилмоқдалар.\nЭкологик масалаларни ҳал қилиш, табиатнинг ифлосланиши ва бузилиши олдини олиш учун «Соҳил тозалиги», «Турар жой тозалиги» мавзуларида семинар, тренинг ва давра столи атрофидаги суҳбатлар ҳамда акциялар ўтказилади.\nТабиатни барча ўсимликлари-ю, ҳайвонлари ва оқар сувлари билан севиш камдир. Уни ҳаётнинг асосий манбаси каби асраб-авайлаш, такомиллаштириш ҳар бир комил инсоннинг биринчи даражали вазифасидир. Шу мақсадда дарё ва сойлар оқимини ҳар қандай ифлосликлардан тоза сақлайлик, уни ичимлик суви линияларига узатайлик, корезлар очайлик, дарахтлар кўкартирайлик, ўз диёримиз ҳайвонлари ва ўсимликлари ҳимоячиси бўлайлик. Нопок қўлларнинг табиат томоғини бўғишига йўл қўймайлик, чунки табиатни йўқотиш инсон ҳалокатига сабаб бўлади.\nМамлакат Президенти имконият пайдо бўлдими, «Боғ яратинг, табиатимизни янада нурли ва чиройлироқ қилади. Боғ сувни тупроқ қатламларида асраш боисидир. Боғ фаровон ҳосили билан жамиятда камтаъминланганлик даражасини пасайтиради, боғ иш жойидир», дея таъкидлайди. Шунинг учун ҳар бир инсон мансаби, вазифаси, ёши ва жинсидан қатъий назар, табиатни ҳимоялашда бетараф бўлмаслиги керак.\nКамбоджа шоҳлиги Пномпен шаҳрида 2013 йилнинг 16-17 июн кунлари бўлиб ўтган ЮНЕСКО умумжаҳон мероси қўмитаси 37-сессияси қарори билан Помир тоғларида жойлашган Тожикистон миллий боғи ЮНЕСКО умумжаҳон мероси рўйхатига киритилди. Миллий боғ Помирнинг нодир табиатини ҳимоялаш, сони камайиб қолган турли ҳайвону ўсимликлар оламининг йўқ бўлиб кетмаслиги, маданий-тарихий меросни ҳимоялаш, сайёҳлик соҳасини ривожлантириш, табиий бойликлардан тўғри фойдаланиш ва миллий боғ ҳудудида яшайдиган аҳоли турмуш даражасини яхшилаш мақсадида таъсис этилган. Умумжаҳон мерос рўйхати қарийб 1000 иншоотдан иборат бўлиб, бутун дунё маданий-табиий меросини ҳимоялашга доир 1972 йилдаги Конвенсия Низомномасига мувофиқ таъсис этилган.\nМустақилликка эришган Тожикистон бошқа ташаббус ва бошламалари қаторида ушбу йўналишда ҳам жаҳонга танилган ва эътирофга лойиқ топилгандир.\nТожикистон Республикаси Президенти Эмомали Раҳмоннинг таклифи билан 2003 йили Бирлашган Миллатлар Ташкилотининг қарори асосида жаҳон миқёсида «Халқаро тоза сув йили» эълон қилинди. БМТ қарори билан 2005-2015 йиллар «Сув ҳаёт учун» ўн йиллиги эълон қилиниши ҳам мамлакатимиз раҳбари таклифига боғлиқдир.\nАзиз Ватанимиз бугуни ва эртанги куни ободлиги, тинчлигу бирликнинг абадийлиги учун ҳаракат қилайлик ва Тожикистоннинг содиқ фарзандлари бўлайлик.\nакадемик Б.Fафуров номли Хўжанд давлат университети педагогика коллежи катта ўқитувчиси.\nБугун: 27-01-2020 18:11:50


Бешинчи ҳадис: Илм олиш – ҳар бир боланинг вазифаси\nИлм олиш – ҳар бир боланинг вазифаси\nطَلَبُ الْعِلْمِ فَرِيضَةٌ عَلَى كُلِّ مُسْلِمٍ. رَوَاهُ ابْنُ مَاجَة.\nАнас ибн Моликдан ривоят. Расулуллоҳ соллаллоҳу алайҳи ва саллам дедилар: «Илм олиш ҳар бир мусулмон учун фарздир». (Ибн Можа ривоятлари).\nҚадрли болалар, ўқиш-ёзишни ўрганиш, илмли бўлиш сизлар жуда ҳам муҳим иш. Нима учун, биласизларми? Мана ҳозир айтиб берамиз.\nИлм олишнинг фойдалари ниҳоятда кўп. Айтган билан тугамайди. Аммо биз ҳозир илмнинг фойдаларидан фақат учтасини санаб ўтамиз, холос.\n1. Илм олишга киришган бола Аллоҳ ва Пайғамбарни яхшироқ таний бошлайди. Уларнинг сўзларини бошқалардан кўра кўпроқ тушунади. Шунда яхшилик билан ёмонликнинг фарқини тўғри ажратадиган бўлади.\n2. Илмли бола Қуръон ва ҳадисларда айтилган қиссаларни ўзи ўқийверади. Ҳамма биладики, болалар ажойиб қиссаларни эшитишни ва гапиришни яхши кўрадилар. У қиссалардан кўп фойда оладилар.\n3. Исломий ва дунёвий билимлар ўқувчининг иймони ва ақлини ўстиради. Илмли бола ҳамма учун керакли инсонга айланади. Тез кунда иншоаллоҳ, устозларига ўхшаб, болаларга дарс бериши ҳам мумкин.\nЭҳҳе, гапирсам, гап кўп. Илм олишнинг қандай яхши иш эканини иншоаллоҳ яқинда ўзинглар кўрасизлар. Шунинг учун яхшиси тезроқ дарс олишга бошлай қолинглар. Қуръонни равон ўқий оладиган, кўпгина сураларни ёддан биладиган бўлинглар. Суралар ва ҳадисларнинг маъноларини тушунишга ҳаракат қилинглар. Шунда ҳалоллик ва тўғриликка амал қиладиган бўласизлар.\nБолалар, сизлар дунёвий фанларни ҳам яхшироқ ўрганишингиз керак. Чунки дунё илмларидан бехабар одам Исломга ҳам, ўзига фойда келтира олмайди. Бошқаларга юк бўлиб қолади. Замондан орқада қолиб кетади.\nАллоҳ ва Пайғамбаримиз буюрган илмлар икки хил бўлади. Биринчиси Ислом билимлари. Бунга тавҳид, Қуръон, ҳадис, фиқҳ, ахлоқ каби илмлар киради.\nИккинчиси ҳаёт учун фойдали дунёвий илмлар. Булар математика, тиббиёт, жуғрофия ва бошқалардан иборат. Мусулмонлардан турли хил касб-ҳунарларнинг устаси бўлиш ҳам талаб қилинади. Улар техника соҳасида ҳам илғор бўлишлари керак.\nЭнди дарс олишга қизиқмайдиган кимса ҳақида ҳам икки оғиз гапирайлик. Илм олмайдиган одамни саводсиз, жоҳил, дейилади. Жоҳиллик энг ёмон ишлардан бири. Ўқиш-ёзишни билмайдиган бола кўпгина яхшиликлардан қолиб кетади. Ўзига зарар келтирадиган ишларни қилиб қўяди.\nЖоҳил одам Аллоҳга ҳам тўғри иймон келтира олмайди. Исломни тушунмайди. Ҳалол билан ҳаромнинг фарқига бормай гуноҳ ишларни қилиб қўяди. Илмсизлиги туфайли одамларга зулм ўтказади. Уни ҳамма ёмон кўради. Бундай одам дунёда жуда қийналиб кетади. Яхши ҳаётга эриша олмайди. Ўлгандан кейин дўзахга тушади. Илмсизликдан Аллоҳ таоло сизларни ҳам, бизни ҳам Ўзи арасин.\nМеҳрибон пайғамбаримиз Муҳаммад соллаллоҳу алайҳи ва саллам бизнинг бахтли бўлишимизни истайдилар. Адашиб, нотўғри йўлларга кириб кетишимизни ҳеч хоҳламайдилар. Шунинг учун у зот бизни илм олишга буюрганлар.\nИсломни тўғри тушунган кўпгина ота-оналар Расулуллоҳнинг буйруқларига амал қиладилар. Ўз болаларига ёшликдан бошлаб, иймон ва Исломдан таълим бера бошлайдилар. Ўқиш-ёзишни, ибодат қилишни ўргатадилар. Фарзандлари учун замонавий ўқув қуроллари ва китобларни олиб берадилар. Пул тўлаб бўлса ҳам уйларига ўқитувчи таклиф қиладилар. Бу жуда ҳам ибратли ва яхши одат. Бундай ҳаракатлар қисқа вақт ичида яхши натижалар беради. Биламиз, ичингизда аллақачон Қуръондан анча ёдлаб олган, араб ва инглиз тилларида гапирадиган бўлиб қолган болалар бор. Энди иншоаллоҳ, бундан буёғида ана шундай аълочи болалар кўпайиши керак.\nМусулмон болалар дарс олишни яхши кўрадиган, доимо ўз илмларини ошириб борадиган ақлли ёшлар бўлишади.\nИлм олиш Аллоҳни танишдан, ўқиш-ёзишни машқ қилишдан ва ибодатни ўрганишдан бошланади. Сўнг дарслар икки хил йўналишда давом этади: исломий ва дунёвий.\nҲар битта бола ва ҳар бир қиз ёшлигидан бошлаб илм олишга бошлаши керак.


Табиий офат: УЛУҒНОРДА НИМА ГАП? (+ФОТО)(+ВИДЕО) - AUZ.UZ\nШу йилнинг 22 январь куни Улуғнор туманининг Шаҳриобод МФЙ худудидаги2 та кўп қаватли уйларнинг том қисмлари табиий офат, яни кучли шамол натижасида тушиб кетган.\nБу эса кўп қаватли уйларда истиқомат қилувчи аҳолининг ташвишига сабаб бўлди. Аҳоли орасида, ҳамда ижтимоий тармоқларда турли ҳил сабаблар кўрсатилиб хабарлар тарқалмоқда. Вазиятга ойдинлик киритиш мақсадида воқеа жойида бўлдик.\nТабиий офатдан келган носозликларни бартараф этиш учун барча куч ва имкониятлар ишга солинган. Тезкор равишдавилоят ҳокими, вилоят ИИБ бошлиғи бошчилигидаги ишчи гуруҳи воқеа жойида ҳозир бўлдилар. Мутсаддилар томонидан табиий офат натижасида зарар етган кўп қаватли уйлар ўрганилиб,тезкор равишда муаммоларни бартараф этиш ишлари олиб борилмоқда. Ушбу муаммоларни бартараф этиш ишлари бир неча кунни талаб этади.\nТабиий офат туфайли аҳоли ўртасида жабрланганлар йўқ.\nШу ўринда халқимиздан бир нарсани, ижтимоий тармоқлардаги турли ҳил миш-мишларга ҳамда иғволарга ишонмасликларини сўраб қоламиз. Ҳаммаси назорат остида ваҳимага ўрин йўқ.


16 Сентябрь 10:50\nNUR-SULTAN. Kazinform - Қозоғистон Президентининг халқаро ҳамкорлик бўйича махсус вакили Ержан Қазихан Қозоғистонга илк марта ташриф буюрган ЕХҲТнинг ОAВ эркинлиги бўйича вакили Тереза Рибейро билан учрашди, деб хабар беради Kazinform Ақордага таяниб.\nМахсус вакил учрашув давомида Президент ташаббуси билан сиёсий ва ижтимоий-иқтисодий соҳаларда амалга оширилаётган ислоҳотлар ва мамлакатни барқарор ривожлантиришнинг устувор йўналишлари ҳақида гапирди.\nТереза Рибейро Президент Қасим-Жомарт Тоқаевнинг оммавий ахборот воситалари эркинлиги, фуқаролик жамиятини қўллаб-қувватлаш, суд-ҳуқуқ ислоҳотлари, аёллар ва ногиронлар ҳуқуқларини яхшилаш борасидаги сиёсатини юқори баҳолади.\nҚозоғистон ва ЕХҲТ ўртасидаги ҳамкорклик, шунингдек, сиёсий, иқтисодий ва гуманитар соҳаларда ҳамкорликнинг янги йўналишлари яхши ривожланмоқда.\n2 Йил бошидан буён 1 миллион қозоғистонлик янги иш билан таъминланган\n3 Қозоғистон делегацияси БМТнинг иқлим ўзгариши бўйича конференциясида иштирок этади\n5 Пекиндаги қишки Олимпия ўйинларининг коронавирусга қарши қоидалари эълон қилинди


Президент бозорда нархни тушириш учун тадбиркорларни мажбурлаш амалиётини танқид қилди — Sof.uz\n8.06 15:29 365 Ўзбекистон\nПрезидент Шавкат Мирзиёев тадбиркорлик ва аҳоли бандлиги масалалари бўйича вазифалар ижросига бағишланган йиғилишда бозордаги нарх-навони тадбиркорларни мажбурлаш орқали ушлаб туриш амалиётига қарши гапирди.\n«Бозордаги нарх-навони барқарор ушлаб туриш, бу – тадбиркорларни мажбурлаш, уларга маҳсулотини паст нархларда соттириш, дегани эмас. Биринчи галда, тадбиркорларга бозорда таклифни кўпайтириш учун шароит яратиб бериш керак.\nШунингдек, чорвачиликнинг қисқа муддатларда юқори натижа берадиган йўналишларига алоҳида эътибор қаратиш лозим.\nЙил якунига қадар парранда гўшти етиштиришни 450 минг тоннага етказиш керак.\nЭнг тез етиштириш имконияти мавжуд маҳсулот, бу парранда гўшти. Парранда 1 килограмм вазн олиши учун 1,7 килограмм, қорамолга эса 8 килограмм озуқа-ем талаб этилади», дея президентнинг сўзларидан иқтибос келтирмоқда Kun.uz мухбири.


“Шариатда шарм йук”ми?! – КУН УЗ\nГлавная / Маданият / “Шариатда шарм йук”ми?!\n“Шариатда шарм йук”ми?!\n06.01.2018\tМаданият Comments Off on “Шариатда шарм йук”ми?! 83 Показы\nХалк орасида “шариатда шарм йук” ибораси ишлатилади. Билганлар буни тугри маънода куллайдилар. Аммо диний илмлардан хабари йук кишилар мазкур иборани нотугри тушунишлари мумкин. Келинг, узбек халки орасида кенг таркалган “шариатда шарм йук” ибораси билан “хаё имондандир” хадисини жамлаб, солиштириб курайлик. Бу иккиси бир-бирига тескари маънога эгами ёки бир-бирини кувватлайдими? Халк орасида кенг ёйилган биринчи накл Ислом динининг комиллигидан дарак беради. Зеро, халол ва харом, савоб ва гунох, хак ва ботилни аник билиб олиш учун “энг нозик” сохаларга оид саволлар хам берилиши жоиз. Масалан, ансорий аёлларга динни мукаммал урганишда уларнинг хаёлари тускинлик килмади. Улар аёлларга оид ва мухим масалаларни узлари келиб ёки булмаса одам ёллаб Расулуллох соллаллоху алайхи ва салламдан сурардилар. Бу вокеалар ривоятларда батафсил ёритилган. Уларнинг журъатлари сабаб биз куп масалалар хукмини биламиз. Энди бир уйлаб курайлик, агар улар ортикча тортиниб, бу масалаларни Расулуллох соллаллоху алайхи ва салламдан сурамаганларида, Расулуллох соллаллоху алайхи ва салламдан кейин бу саволларга аник жавоб кайтириш мушкул булар. Демак, яхшилик йулида меъёрдан ортик уятчанлик бандага зарар келтиради. Бунда хаёнинг чегарасини билиш лозим. Хаё бандага яхшилик келтиради. Аммо манфаатни жалб килишда ёки зарарни даф килишда ута уятчанлик локайдлик ва хафсаласизлик билан тенгдир.\nБошка тарафдан олиб караганда, бир нарсани хам ёддан чикармаслик талаб этилади. Мумин банда бефойда ва фахш сузлардан тийилиши лозим. Бу унинг хаё ва иффатидан дарак беради. Банданинг имони канча кучли булса, унда хаё, харомдан тортиниш хисси шунча кучли булади. “Шариатда шарм йук”, деб кунглига келган ишни килиб кетавериш ёки бу ибора билан Исломга таъна тошларини ёгдириш мусулмон банда киладиган иш эмас. Бу динга бегона булган кишилар ишидир.\nХулоса киладиган булсак, “шариатда шарм йук” иборасини Исломнинг комиллиги маъносида куллаш ва уни одамларга тугри тушунтириш керак. Бу Исломни одамларга чиройли курсатиш, хикмат билан даъват килиш сирасига киради. Зеро динимиз мукаммал ва шомил дин булиб, унда инсон хаётининг бир бир сохаси ва боскичига оид масалалар тулик ва кенг баён килинган. Ана уша масалалар ичида “нозикрок”ларини урганишда ортикча тортиниш бандаларга зиён келтирди. Шу сабаб айтиш лозимки, харомдан хаё килиш, фойдали нарсалардан тортинмаслик, уддабурон ва зийрак булиш хар бир муминнинг вазифасидир.\nОдилхон кори Юнусхон угли\nПред. Италияда бионик кулли илк аёл пайдо булди\nСледующая Океан тубидан утувчи интернет кабеллари узилса нима булади?\n«Энг кам иш хаки» урнига энди «мехнатга хак тулашнинг энг кам микдори» ишлатилади\nПаст Даргомда корхона электр энергиясидан ноконуний фойдаланиб келган: МИБга хокимлик вакиллари тускинлик килишди\nКозогистонда йуловчи самолёти кулади. Бортда 100 киши булган


Америка комбайнлари харид қилинди\nЎтган йили пахта хомашёси жаҳон бозорида деҳқонлар учун мақбул баҳода бўлганлиги жорий йилда вилоятимизда, хусусан, Туркистонда пахта майдонларининг кенгайишига олиб келди.\nЛиверпул жаҳон пахта толаси биржасидаги хомашё баҳоси деҳқонлар фойдасига ҳал бўлиб турибди. Пахта етиштирувчи хўжаликлар учун уни етиштириш бир машаққат бўлса, хомашёни нес-нобуд қилмай йиғиштириб олиш ундан-да улкан машаққат эканлиги сир эмас. Пахта далаларида «оқ олтин» сочилиб ётгани ҳолда қишлоқ аҳолисининг теримда тўлиқ иштирок этмаётгани сўнгги йилларнинг аччиқ ҳақиқатидир.\nСобиқ Иттифоқ давридагидан фарқли ўлароқ, ҳозирги пайтда терим ишларида мактаб ўқувчилари меҳнатидан фойдаланиш қонун асосида ман этилгани ҳам бир сабаб. Ўтган асрда пахта теримида бир кунда қарийб 700 килодан ошириб пахта терган Ленин ордени соҳибаси Назира Убайдуллаева, Қозоғистон Олий Кенгаши депутати Маҳфират Ҳаётоваларнинг меҳнат жасорати эндиликда, афсуски, такрорланмаса керак. Эски Иқон қишлоғидаги тадбиркор Бўстон Ибрагимов билан мулоқотимиз чоғида яқин кунларда Туркистонга Америка Қўшма Штатларида тайёрланган иккита замонавий «Жон-Дир» пахта терувчи комбайнлар харид қилингани ҳақида хушхабар айтилди. Комбайнларнинг бири Эски Иқон қишлоғида ишлатилса, иккинчиси «Турон» деҳқон хўжалиги раиси Ҳабибулла Азимов тасарруфида бўлади. Кунига 20 гектар майдондаги пахтани сифатли терадиган комбайнлар хирмонга ва иш сифатига барака киритиши аниқ.\nАлбатта, бу замонавий техникаларнинг баҳоси ҳам сифатига яраша. Лекин, аслида қўлда терувчиларга аталган, аммо, улар томонидан асоссиз рад этилган ризқ-насиба пировардида алп техника харидига сарфланди. Бу ҳам бугунги кун ҳақиқати.\nШ. МАДАЛИЕВ, 2017-07-26, 18:41 202


Колумбияда фавқулодда ҳолат эълон қилинди\n08:19 / 04.04.2017\nКолумбия ҳукумати ижтимоий, иқтисодий ва экология соҳаларида фавқулодда ҳолат эълон қилиш ҳақида қарор қабул қилди. Бу 260 кишининг ўлимига сабаб бўлган кучли сув тошқинлари туфайли юз берган, деб маълум қилди мамлакат президенти Хуан Мануэль Сантос.\n"Вазирлар кенгашида қатор қарорларни қабул қилдик. Авваламбор, иқтисодий, ижтимоий ва экология соҳаларида, бюджетга ўзгартириш киритиш ва маблағларни қайта тақсимлаш, шунингдек табиий офат оқибатлари билан кураш учун барча керакли чораларни қабул қилиш мақсадида фавқулодда ҳолат эълон қилиш", - дея айтиб ўтди у телевидение орқали мурожаатида.\nСантоснинг сўзларига кўра, шунингдек хавф-хатарларни бошқариш бўйича идоралараро жамғармадан 14 миллион доллар ҳам ўтказилади. Бундан ташқари, давлат раҳбари табиий офат туфайли катта зарар кўрган Мокоа шаҳрида янги касалхона ва сув қувури қурилиши ҳақида хабар берган.\nПрезидентнинг қайд этишича, яқин соатлар ичида соғлиқни сақлаш, мудофаа ва уй-жой қурилиши вазирлари билан табиий офат юз берган ҳудудга боради.\nАввалроқ Колумбиядаги сув тошқинлари қурбонлари сони 250 нафардан ошгани ҳақида хабар бергандик.\nКолумбия сел Хуан Мануэль Сантос\nКолумбияда вертолёт қулаши оқибатида 10 киши ҳалок бўлди\nКолумбияда қурилаётган кўприк қулаши оқибатида 10 киши ҳалок бўлди\nКолумбияда мамлакат тарихидаги энг йирик кокаин партияси мусодара қилинди


Ўзбекистон Республикаси Вазирлар Маҳкамасининг 14.04.2020 й. 218-сон "Маҳаллий ижро этувчи ҳокимият органлари томонидан қабул қилинадиган қарорларни ишлаб чиқиш, келишиш ва рўйхатдан ўтказишнинг ягона электрон тизимини жорий этиш чора-тадбирлари тўғрисида"ги Қарори\nЎзбекистон Республикаси Президентининг 20.07.2017 й. ПҚ-3142-сон "Тошкент вилоятининг маъмурий-ҳудудий тузилишини ҳамда маҳаллий ижроия ҳокимияти органлари фаолиятини янада такомиллаштириш чора-тадбирлари тўғрисида"ги Қарори\nЎзбекистон Республикаси Президентининг 07.06.2017 й. ПҚ-3042-сон "Маҳаллий давлат ҳокимияти органларининг бюджет ваколатларини кенгайтириш ва маҳаллий бюджет даромадларини шакллантиришдаги масъулиятини ошириш тўғрисида"ги Қарори\nЎзбекистон Республикаси Президентининг 07.06.2017 й. ПФ-5075-сон "Маҳаллий бюджетларни шакллантиришда жойлардаги давлат ҳокимияти органларининг ваколатларини кенгайтириш чора-тадбирлари тўғрисида"ги Фармони\nЎзбекистон Республикаси Вазирлар Маҳкамасининг 30.03.2004 й. 149-сон "Ҳудудий давлат ҳокимияти органлари бошқарув тизимини такомиллаштириш юзасидан қўшимча чора-тадбирлар тўғрисида"ги Қарори\nЎзбекистон Республикаси Вазирлар Маҳкамасининг 03.08.2000 й. 303-сон "Вилоятлар, шаҳарлар ва туманлар ҳокимликлари ташкилий-кадрлар хизмати мақомини ўзгартириш тўғрисида"ги Қарори\nЎзбекистон Республикаси Олий Кенгашининг 02.09.1993 й. 914-XII-сон "Маҳаллий давлат ҳокимияти тўғрисида"ги Ўзбекистон Республикаси Қонунини амалга киритиш тартиби ҳақида"ги Қарори\nЎзбекистон Республикасининг 02.09.1993 й. 913-XII-сон "Маҳаллий давлат ҳокимияти тўғрисида"ги Қонуни


Олхўри барг ўрама бити, зарари ва қарши кураш чоралари | AGRO-OLAM.UZ\nБош саҳифа Боғбончилик Олхўри барг ўрама бити, зарари ва қарши кураш чоралари\nҚанотсиз балоғатга етган эркак битлар 1-4мм узунликда бўлади. Уларнинг таналари одатда сарғиш яшил рангда лекин баъзиларини қўнғир яшил ва сарғиш жигарранг рангларда ҳам учратиш мумкин.\nБу турдаги битлар мевали дарахтларнинг ёш новдалари куртакларининг қуйи қисмида (асосий яшаш-озиқланиш маконлари) қишлайди. Баҳорда личинкалар дастлабки гуллаш даврида тухумдан очиб чиқади, қулай об-ҳаво шароити бошланиши билан ёз ўрталарига қадар 3-13 авлодгача кўпаядилар. Шу даврга келиб улғайган қанотли битлар пайдо бўладилар ва ўзларининг иккиламчи яшаш-озиқланиш маконларига (яъни ёввойи ўтларга) кўчадилар. Кузда битлар яна мевали дарахтларга тухум қўйиш ва сўнгра қишлаш учун қайтиб келадилар.\nБаргдаги тўдаси – Brady P\nУларнинг асосий яшаш-озиқланиш маконлари олхўри ҳамда бошқа турдаги данакли мевалардир. Иккиламчи ёзги яшаш- озиқланиш маконлари жуда кенг, астралар, хризантемалар, бўймадаронлар ва крестовниклар шулар жумласига киради.\nШахтоли баргига етказган зарари – Brady P\nЭрта баҳорда битларнинг барг шираси билан озиқланиши натижасида барглар марказигача перпендикуляр шаклда буришади, бу билан дарахтлар кескин ўсиш даврида шафқатсиз зарар кўради, ва бу жараён табиий фойдали хашоратла фаоллашувидан ҳам анча олдин юз беради. Бу турдаги битлар бир неча турдаги ўсимлик вирусларини ҳам тарқатиш ҳусусиятига эга, бунга мисол тариқасида олхўри оспасини (Plum pox virus) келтириш мумкин. Булар ҳам бошқа битлари каби ўзларидан моғорланишни юзага келтирадиган шира ажратадилар.\nColony inside peach leaf – Brady P\nБундай битларнинг бир нечта гуруҳи ҳам жиддий зарар келтириши мумкин. Шунинг учун, дарахтларни жудаям эхтиёткорлик билан кузатиб бориш муҳимдир. Эрта баҳорда 40 та дарахтни танлаб уларда битларнинг ёки уларнинг зарарлари белгиларини (барглар бурушиши) мавжудлигини текшириб туринг. Агар 12 тадан кўпроқ дарахтларда(дарахтнинг 10% баргларининг устки қисмлари қопланган бўлса) битлар мавжудлиги кўзга ташланса, уларга қарши чора кўриш керак; бироқ 4 тадан камроқ дарахт зарарланган бўлса, тезкор курашиш талаб қилинмайди.\nКурашишнинг энг самарали йўлларидан бири: Тиним даври охирида дарахтлар куртак ёриш даврида 4-6% ёғ аралашмасидан фойдаланинг. Ёғ ҳаракатга келишни бошлаётган эндигина қишдан чиққан тухумларни бўғиб нобуд қилади. Ушбу аралашма формуласи ва ундан фойдаланиш йўриқномасини олиш учун (шу ерни босинг).\nБаҳордаги ёғли аралашма вақтида сепилмасдан ўтказиб юборилган бўлса, барглар буришиб улгурмасидан олдин дарахтлар кимевий препаратлар билан профилактика қилиниши лозим.\nБитлар буришиб олган барглар ичига жойлашиб олгандан сўнг уларга қарши курашиш жуда мушкул. Диметоат (Dimethoate) (0.8-2.0 л/га), Конфидор (Konfidor) (0.3 л/га), ёки Моспилан (Mospilan) (0.4-0.7 кг/га) сепиш тавсия қилинади.\nОктябр ойида, ҳосил йиғиб олингандан кейин, баргларни тўкилишини тезлаштириш учун, 36% Рух Сульфати (Zinc sulfate) сепиш зарур – бундай омил битларга ўз вақтида чатишиши ва тухум қўйиши олдини олади.


Аюпов билан хайрлашилди | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Аюпов билан хайрлашилди\n16.02.2016 22:07\tЖамоамиз йиғинларида шу вақтгача қатнашиб келган ҳужумчи Тимур Аюпов бугун "лочинлар" билан хайрлашди. Айрим сабабларга кўра Аюпов фаолиятини "Навбаҳор"да давом эттирмайдиган бўлди. "Навбаҳор" футбол клуби футболчининг келгуси фаолиятида улкан зафарлар тилаб қолади. Эслатиб ўтамиз, эртага Рашид Ғофуров шогирдлари Навоийнинг "Қизилқум" жамоасига қарши назорат учрашуви ўтказади. Ушбу беллашув соат 11.00 да бошланиши режалаштирилган.


09:45 / 12.08.2017\nАлбатта мамлакат ичида ҳамма тилларнинг орасида, она тили, ўзбек тили, давлат тили энг кўп ишлатилади. Таълим муассасаларида, давлат ташкилотларида, қисқаси ҳамма жойда алоқа биринчи навбатда давлат тилида бўлади.\nҲозир ўзбек тилини она тили деб биладиганларнинг, сўзлашадиганларнинг она тилини билиш даражаси қандай? Менимча бу соҳада катта тадқиқотлар ўтказилгани йўқ.\nСамарқанд давлат университети ректорининг ташаббуси билан, университетнинг барча талабаларини ўзбек тили бўйича саводхонлик даражасини билиш учун, улардан диктант, баён ва эркин мавзуда иншо олинди. Диктант ёзиш бўйича биринчи ўринда ўзбек тили ва адабиёти факультетининг талабалари, уларнинг 27 фоизи «2», 73 фоизи «қониқарли». Иккинчи ўринда биология-кимё факультетининг талабалари, уларнинг 67 фоизи ўтган, 33 фоизи «2» баҳо олган.\nБошқа факультет талабаларининг тақрибан ярми ўтган, ярми ўта олмаган. Университет бўйича 52 фоизга яқин талаба ўтган, 48 фоизи эса диктантдан «2» баҳо олишган.\nБунга тегишли энг сўнгги маълумотга кўра, СамДУга ўқишга қабул қилиш учун ҳужжат тошширган бир қисм абитуриентлар 5-6 мартадан ариза ёзган, битта шоввоз эса 59 марта ёзибди.\nМен ишлайдиган кимё бўлимида ҳам баъзи назоратлар ёзма шаклда ўтказилади. Баъзи талабалар «квант», «молекула» каби сўзларни тўғри ёзаолмайди. Ваҳоланки, бу сўзлар ўрта мактабда, лицей ва коллежда физика ва кимё фанларида ўтилади.\nИншо олган мутахассисларнинг гапига қараганда, талабанинг она тилидаги сўз бойлиги 500-1000 атрофида. Бундай сўз захираси билан ўз фикрини тингловчига (келажакда ўқувчига) ҳар томонлама тушунарли қилиб етказиш мумкин эмас экан.\nХўш, нима қилсак бу ерда иш ижобий томонга қараб силжийди?\nҲозир ўзбек тилига катта эътибор берилганга ўхшайди, қонун қабул қилинган, тест синовларидаги битта фан албатта она тили, махсус институт ташкил қилинди ва ҳоказо. Лекин шунга қарамасдан талабалар ўртасида ўтказилган кичик тадқиқот шуни кўрсатадики, аҳвол ачинарли.\nЧунки СамДУ талабаларининг ҳар бири йўналишга қараб камида 8–15 нафар абитуриентнинг орасидан танлаб олинган. Менимча, бошқа олий ўқув юртларида ҳам аҳвол шунга яқин бўлса керак.\nОдатда тил ёшликдан ўрганилади. Биринчи навбатда оилада, боғчада, мактабда. Тилни ўрганишда бадиий адабиётнинг, китобнинг ўрни беқиёс. Шунинг учун тилни айнан ёшликда ўрганиш ва ўргатиш керак. Агар биз ҳамма соҳада ўзимизга талабчан бўлсаккина бирор нарсага эришамиз. Бунинг учун меъёрни юқори қўйиб унга интилиш, меҳнат қилиш керак.\nБу масалада қуйидагича йўл тутишни таклиф қилмоқчиман: Биринчи навбатда боғчаларда, ўрта мактабларда ўзбек тили ва адабиёти ўқитувчиларининг ўзини ўзбек тилини билиш даражаси бўйича синовдан ўтказиш керак.\nИккинчидан, ўрта мактаб битирувчисининг ўзбек тилидан минимал билимини меъёрини аниқлаш керак. Агар битирувчининг ўзбек тилидан билим даражаси шу меъёрдан паст бўлса, унга ўрта мактабни тугатганлик тўғрисида аттестат бермаслик керак.\nБуни қандай қилиб амалга ошириш мумкин? Давлат тест марказининг вилоятларда бўлимлари бор. Ўн бир йиллик мактаблар оёққа тургунча ва ишни йўлга қўйиб олгунча, шу бўлим раҳбарлигида вилоят мактабларида 6-синфдан бошлаб бир варақ ҳажмида диктант олинади. Диктантни ўзбек тилида хатосиз ёзадиган, физик, математик қисқаси — хоҳлаган фаннинг ўқитувчиси олиши мумкин.\nУнинг натижаси ўша куни, ўша ерда эълон қилинади ва хоҳласа ота-онасига, ўқитувчиларига кўрсатилади. Диктант вилоят тест бўлимида ўқувчи мактабни тугатгунча сақланади. Балки 10-синфда диктант ўрнига баён олинар.\nТўрт йиллик натижа бўйича меъёрдан паст бўлганларни мактабига, ота-онасига агар аҳвол ўзгармаса, уни касб ҳунар коллежига, ё мактабни ўзида ҳунар ўргатишга, ўтказиш, ёки 10–11-синфларда ўқишни давом эттириш учун қолдирилган тақдирда ҳам, аттестат бермаслик айтилади. Бу иш то 11-синфнинг ноябригача давом эттирилади. 11-синфнинг ноябрь-декабрида охирги марта ўзбек тили бўйича тегишли синов ўтказилади, бу ерда ҳам натижа қаниқарсиз бўлса унга аттестат бермаслик керак.\nАгар шундай қилинса, аттестат олганларнинг ва биринчи навбатда олий ўқув юртига кириш учун ҳужжат топширганларнинг ўзбек тили бўйича билимига шубҳа қилмаса ҳам бўлади. Бу масалада кўнгли бўшлик қилиш, боланинг психологиясига салбий таъсир кўрсатишини рўкач қилиб ҳар хил баҳоналар ахтариш, қисқаси бемаъни «ўзбекчилик» қилишга ўрин бўлмаслик керак.\nБир-икки йилда иш жойига тушади. Боланинг ва ота-онасининг кўзи мошдай очилади. Болани фақат дунёга келтиришнинг ўзи етмаслигини, унинг тарбияси, билими учун ҳам ота-она масъул эканлигини англайди.\nБу бошқаларга сабоқ бўлиб жамиятга анча ижобий таъсир кўрсатади. Вазирликка, ундан юқориларга қандай раҳбарлар келишидан қатъи назар, ишни қатъият билан узлуксиз равишда амалга ошириш керак, холос.\nКейинчалик 8-синфдан бошлаб математикани ҳам қўшиш керак. Математика бўйича 2 хоналик (катта синфларда 3 ва 4 хоналик) сонлар устида 4 амални (қўшиш, айириш, кўпайтириш, бўлиш) бажариш бўйича синовдан ўта олмаганларга ҳам аттестат беришни ҳожати йўқ. Қисқаси, бу ерда меъёрни белгилаш ўзимизга боғлиқ.\nБу ҳам янги «велосипед» эмас. Мен «велосипед» ихтиро қилишни жуда ёмон кўраман. Шунинг учун менинг деярли ҳамма таклифларим бошқа илғор мамлакатларда синовдан ўтган ва ҳаётга татбиқ этилган усуллар.\nКўпчилик хатларимда, таклифларимда айтганимдай, олдин биз ҳамма соҳаларда биздан олдинда кетаётганларга етиб олайлик, кейин ниманидир ихтиро қилишга киришамиз. Ҳозирча «бўйни йўғонлик» қилмасдан, «ўзига мос, ўзига хос» «қолип» ахтармасдан ва энг асосийси, вақтни йўқотмасдан биздан олдингилардан ўрганиш керак холос.\nМасалан, Исроил давлатида айнан шундай қилинади. Исроилда ўрта мактабларда 12 йил ўқишади. Ўрта мактаблар ўқувчиларни етуклик аттестати (багрут) олиш учун имтиҳонларга тайёрлайди. Топшириш шарт бўлган предметлар бўйича ўтиш бали олган ўқувчилар етуклик аттестати олишади. Бундай предметларга иврит, инглиз тили, математика, Танах (Тавротни ифодали ўқиш) ва адабиёт киради. 2007 йилда 12-синфни тугатаётган ўқувчиларнинг 74,4 фоизи имтиҳон топширишган ва уларнинг 46,3 фоизи аттестат олган холос.\nИсроилда ҳам ота-оналар ўз фарзандларини биз қатори яхши кўради, давлат ҳам бизнинг давлатимиз каби балки ундан кўпроқ ғамхўрлик қилади. Чунки Исроилда ялпи ички маҳсулотнинг тақрибан 10 фоизи таълимга сарфланади. Иқтисодий ҳамкорлик ва ривожланиш ташкилотининг маълумотига қараганда, Исроилда (катта ёшдаги) аҳолининг 45 фоизи олий маълумотга эга.\nБошқа ривожланган давлатларда ҳам шунга ўхшаш саралашлар бор. Беш бармоқ баравар бўлмагани каби, одамзот ҳам ақлий қобилияти ва билим даражаси билан бир биридан фарқ қилади. Шу табиий фарққа қараб ажратилиб, унинг «кучи», ақли етадиган даражада билим берилса, унинг ўзлаштириши шунча унумли бўлади.\nДиктант олишда бир ўқувчининг ўрнига бошқасини киритиш, турли баҳоналар ўйлаб топиш, «катта» ва раҳбар одамлар томонидан болалари, набиралари учун тазйиқ кўрсатиш, аттестат ололмагандан кейин нима қилиш ва ҳоказо масалаларнинг ҳаммасига ечим топиш мумкин. Энг асосийси — ишни амалга ошириш учун хоҳиш-ирода ва қатъият бўлса бас.


08:56 04 Март 2021\n19:23 18.12.2018 Ҳавола олиш\nРоссия президенти Владимир Путин ОДКБ ҳарбий ўқув машғулотларини Марказий Осиёда хавфсизликни таъминлашга бағишлашни таклиф этди\nТОШКЕНТ, 18 дек – Sputnik. Россия президенти Владимир Путин Мудофаа вазирлигида ўтказилган якуний хайъат йиғилиши давомида 2019 йилги ҳарбий ўқув машғулотларини Марказий Осиё мамлакатлари хавфсизлигини таъминлашга бағишлаш зарурлиги ҳақида баёнот қилди. РИА Новости хабарига асосан.\n"2019 йилги ўқув машқлар давомида шериклар билан Марказий Осиёда хавфсизликни таъминлаш бўйича умумий масалалар ечимида ҳамкорликнинг барча қирраларини батафсил ишлаш лозм", - деб таъкидлаган Россия етакчиси.\nПутин, шунингдек, бугунги кунда, энг аввало коллектив хавфсизлик шартномаси ташкилоти линияси бўйича ҳарбий ҳамкорлик ривожланаётганига эътибор қаратган. КХШТ аъзо бўлган давлатлар булар - Арманистон, Беларусь, Қозоғистон, Қирғизистон, Россия ва Тожикистон. Ўзбекистон 90-йиллар охирида бу ташкилотга аъзоликни узайтиришдан воз кечган.\nЎзбекистон, ўз навбатида декабрь ойи ўртасида “Шанхай ҳамкорлик ташкилотига аъзо давлатлар томонидан қўшма аксилтеррор ўқув машғулотларини ташкил этиш ва ўтказиш тартиби тўғрисидаги Битимни (Душанбе, 2008 йил 28 август) ратификация қилган эди. Ҳужжатнинг асосий мақсади - Марказий Осиё минтақасида хавфсизлик ва барқарорликни таъминлашдан иборат.\n18:22 Кардашьян сартарош олдида ухлаб қолди - сурат ҳаммани кулдирди\n17:53 “Меҳр-4”: Афғонистондан 24 нафар ўзбекистонлик қайтарилди\n17:20 Турналарнинг Африкадан Европага учиб ўтиши - видео


«Евроцемент» компанияси «Охангаронцемент»даги акцияларини сотади – Газета.uz\n«Евроцемент» компанияси «Охангаронцемент»даги акцияларини сотади\n«Евроцемент» Россия холдинги «Охангаронцемент»ни сотишни режалаштирган. Келишувнинг умумий миқдори 429 млрд сўмни ташкил этиши мумкин.\nLotinchada 1 март 2021, 16:04 Иқтисодиёт\nРоссиянинг «Евроцемент» халқаро саноат холдинги «Охангаронцемент»даги акцияларини сотмоқчи. Бу ҳақда «Тошкент» фонд биржаси маълумотларига таяниб Spot хабар бермоқда.\nКомпания музокаралар аукциони режимида бўлиб ўтадиган навбатдаги биржа битимини эълон қилди. Гап 4 млн 141 минг 108 та оддий номинал ҳужжатсиз акциялар ҳақида кетмоқда. Ҳар бир акциянинг нархи камида 103593,05 сўм этиб белгиланган. Бу компаниянинг мавжуд 84,19 фоиз улушининг барчаси ҳисобланади, дея ёзмоқда нашр.\nАкциялар битта лот орқали сотилмоқда. Агар келишув юқорида қайд этилган шартларда амалга оширилса, умумий қиймати қарийб 429 млрд сўм (МБнинг 1 мартдаги курсига кўра, 40,7 млн доллар атрофида)ни ташкил этади.\nАввалроқ, «Евроцемент» қарзлари сабабли Сбербанк бошқарувига ўтди ва аллақачон сотувга қўйилишга ҳам улгурди.\n«Охангаронцемент» мамлакатнинг энг йирик солиқ тўловчилари қаторидан жой олган. Шунингдек, бозорда етакчи ўринга эга компаниялардан бири ҳисобланади. 2019 йил якунлари бўйича компаниянинг соф фойдаси 179,8 млрд сўмни ташкил этди. 2020 йилнинг 9 ойида эса — 187,1 млрд сўмни ташкил этган.


АҚШ Олий Суди ҳайъати «Ватанга садоқат ваъдаси»даги «Худо паноҳида» сўзи Конституцияга мос келиш-келмаслигини кўриб чиқмоқда.\n“Ватанга садоқат ваъдаси” 1892 йилда ёзилган бўлиб, миллионлаб америкалик ўқувчилар уни ҳар куни эрталаб қайтарадилар: “Мен Америка Қўшма Штатлари байроғига, у тикилган республикага, миллатга, Худо паноҳида бутун вужудим билан, барчага озодлик ва адолат билан содиқ қолишни ваъда қиламан”.\n“Худо паноҳида” ибораси “Ватанга садоқат ваъдаси”га 1954 йилда қўшилган бўлиб, ундан олдин ҳам мазкур ваъда матни турли тортишувларга сабаб бўлган. Иккинчи жаҳон уруши даврида, аниқроқ айтадиган бўлсак, 1943 йилда пацифистлар, яъни, ҳар қандай урушга қарши бўлганлар гуруҳи, мактаб ўқувчилари ваъдани айтиши шарт қилиб белгиланмаслигини Олий суддан талаб қилганлар.\nҲозирда эса Калифорния штатида яшовчи Майкл Нюдоу Олий Суднинг тўққиз ҳакамдан иборат қўмитасидан, АҚШ Конституциясига мувофиқ, давлатга қарашли мактабларда хоҳламаган ўқувчилардан садоқат ваъдасини талаб қилмаслик ҳақида қарор чиқаришни сўрамоқда. Атеист Майкл Нюдоу, ўз қизи Худо борлигини эътироф этувчи ваъдани ҳар куни мактабда эшитишни хоҳламаслигини айтади.\nАҚШ Конституцияси ҳукуматнинг динга асосланган қонун қабул қилишини таъқиқлайди. Ҳозир Олий Суд олдида турган вазифа – мактаб ўқувчилари ҳар куни айтадиган “Ватанга садоқат ваъдаси” матнидаги “Худо” сўзи Конституциядаги таъқиқни бузиши ёки бузмаслигини аниқлашдан иборат.\nЛаура Фабрицки Вашингтонда жойлашган дин, этика ва ҳукумат билан боғлиқ масалалар бўйида тадқиқот олиб борувчи Этика ва Жамоа Сиёсати Маркази ходими. Фабрицкига кўра, садоқат ваъдасидаги “Худо” сўзи шунчаки эслатма маъносида ишлатилади.\nФабрицки, АҚШ сиёсатчилари халқ кўтаринки руҳда бўлиши учун оммавий йиғилишларда “Худо” сўзини ишлатишлари узоқ тарихга эгалигини айтади. Айниқса, Совуқ Уруш йилларида бу тажриба кенг тарқалган бўлиб, АҚШ Совет Иттифоқининг “худосиз” коммунизмига қарши курашди. 1954 йилда, Совуқ Уруш эндигина 10 баҳорни қаршилаганда, АҚШ Конгресси Ватанга садоқат ваъдасига “Худо паноҳида” сўзи қўшилиши ҳақидаги хужжатни қабул қилди. АҚШ долларининг орқа томонига “Биз Худога ишонамиз” сўзлари ўшанда ёзиб қўйилган эди.\nФабрицкига кўра, бу қўшимчалар ўша даврдаги АҚШ Президенти Дуайт Эйзенхауэр ташаббуси билан киритилган.\nВашингтонда жойлашган Жорж Вашингтон Университетининг диншунос олими, профессор Девэй Валлас америкаликлар динни европаликларга қараганда анча жиддий қабул қилишларини айтади: “Америка жамоатчилиги орасида, аҳлоқли фуқаролар иштирокисиз янги тузилган республика сақланиб қололмайди, деган тушунча ҳукмрон бўлган. Бироқ мамлакатда фақат битта дин бўлиши имконсиз. Шу сабабли, мамлакат динини англатувчи умумий белгилар бўлиши лозим эди. “Худосиз коммунизм”га қарши Совуқ Уруш йилларида диний белгилар қабул қилиш жараёни кучайди”, - дейди Валлас.\nАҚШ Олий Суди “Ватанга садоқат ваъдаси”да “Худо” сўзининг ишлатилиши конституцияга мос келиш-келмаслиги хусусида қарор чиқармаслиги мумкин. Бунинг икки сабаби бор.\nБиринчидан, ҳакамлар ҳайъати аъзоларидан бири Антонин Скалия январ ойидаги нутқидаёқ “Ватанга садоқат ваъдаси”да “Худо” сўзининг ишлатилиши конституцияга зид эмаслигини айтиб, ҳакамлар ҳайъатидан чиққанини эълон қилган. Агар қолган саккиз нафар ҳакам овоз берганда натижа тўртга – тўрт бўлса, у ҳолда ҳамма нарса ўзгаришсиз қолади.\nИккинчидан, Майкл Нюдоу “Ватанга садоқат ваъдаси” хусусида ўз қизи номидан даъво қилиб чиқиш ҳуқуқига эга ёки эга эмаслиги борасида савол пайдо бўлади. Нюдоунинг қиз хеч қачон ниқоҳдан ўтмаган ўз онаси билан бирга яшайди. У “Ватанга садоқат ваъдаси” ҳақида фикр билдирмаган.


Бугун 6 ҳудудда янги ҳолатлар аниқланди, Тошкент вилоятида аҳоли орасида битта ҳолат қайд этилди - Zamin.uz\n00:44 / 04.06.2020\n3 июнь куни Ўзбекистонда жами 83та янги зарарланиш ҳолати қайд этилди ва 106 бемор тузалди. Шу вақтгача 3014 киши соғайган, айни вақтда шифохоналарда 837 бемор даволанмоқда.\nБугун янги ҳолатлар 6 ҳудудда - Андижон (+1), Навоий (+15), Самарқанд (+1), Сирдарё (+2), Тошкент вилояти ва Тошкент шаҳрида (+64) аниқланди. ССВ матбуот хизмати раҳбари Фурқат Санаев телеграмдаги каналида беморлар қайд этилиши ва соғайиши бўйича кўрсаткичлар жадвалини келтирди.\n83та янги зарарланиш ҳолатидан фақат 1таси аҳоли орасида қайд этилган, 8та ҳолат халқаро юк ташувчи автомашина ҳайдовчиларида, шунингдек, карантин муассасаларидаги 74 кишида касаллик аниқланган.\nАҳоли орасидаги ягона ҳолат Тошкент вилоятида қайд этилган.\nСирдарё вилоятида касалликка чалинганлар билан мулоқот қилгани учун карантинга олинган 1 кишида вирус чиққан, шунингдек, Навоий вилоятида карантинда бўлганларнинг 15 нафар, Тошкентда хориждан олиб келиниб карантин марказига жойлаштирилган бўлган 54 киши, Самарқандда коронавирусга чалинганлар билан мулоқотда бўлган 1 киши, Тошкент шаҳрида коронавирусга чалинганлар билан алоқада бўлгани учун карантинга олинган 2 киши ва Тошкент вилоятида коронавирусга чалинган бемор билан мулоқотда бўлган 1 кишига вирусдан зарарланиш ташхиси қўйилган.\nХалқаро юк ташувчи машина ҳайдовчилари билан боғлиқ ҳолатларнинг 6таси Тошкент вилоятида, 1таси Сирдарё вилоятида, яна биттаси Андижон вилоятида қайд этилган.\nБугун Навоий вилоятида 42 нафар бемор тузалди. Коронавирусга қарши курашда ёрдам бериш учун айни вақтда Навоийда бўлиб турган Республика ихтисослаштирилган эндокринология илмий-амалий тиббиёт маркази директори Анвар Валиевич Алимов бошчилигидаги махсус гуруҳ ушбу вилоятда сўнгги 2 кунда 84 бемор тузалиб чиқишига эришди.\nБугун шунингдек, Тошкент шаҳрида 43 нафар, Самарқанд вилоятида 17 нафар, Наманган вилоятида 4 нафар бемор тиббиёт муассасаларида соғайиб чиқишди. Бугун жами 106 нафар беморга жавоб берилди.\nШунингдек, Тошкент шаҳрида 2 июнь куни оғир аҳволда шифохонага ётқизилган 72 ёшли бемор 3 июнь куни вафот этди ва Ўзбекистонда коронавирус қурбонлари сони 16 нафарга етди.\nАйни пайтда тиббиёт муассасаларида даволанаётган 813 нафар бемордан 10 нафари оғир, 2 нафари эса ўта оғир аҳволда. “Замин” янгиликларини “Telegram”да кузатиб боринг\nТошкент ва Бухорода аҳоли орасида янги ҳолатлар аниқланди


Россия МО электр тармоқлари ривожланишини кузатиб боради - 04.11.2021, Sputnik Ўзбекистон\nРоссия МО электр тармоқлари ривожланишини кузатиб боради\nҚозоғистон, Ўзбекистон, Қирғизистон, Тожикстон аъзо бўлган Кенгашнинг асосий вазифаси - Марказий Осиёда электр энергияси ишлаб чиқишни мувофиқлаштиришдир. 04.11.2021, Sputnik Ўзбекистон\nТОШКЕНТ, 4 ноя – Sputnik. Россиянинг Ягона энергетика тизими оператори (СО ЕЭС) Марказий Осиё Электр энергияси кенгашида (МО ЭЭК) кузатвувчи мақомини олди, деб хабар қилмоқда "Ўзбекистон миллий электр тармоқлари" АЖ. МО ЭЭК - маслаҳаилашувчи орган бўлиб, у 2003 йилда Қозоғистон ташаббуси билан ташкил қилинган. Унга Қозоғистон, Ўзбекистон, Қирғизистон, Тожикстон аъзо бўлишган. Кенгашнинг асосий вазифаси - Марказий Осиёда электр энергияси ишлаб чиқишни ривожлантиршни мувофиқлаштириш бўйича таклифлар ишлаб чиқишдир. Ушбу йилнинг август ойида Ўзбекистон президенти Шавкат Мирзиёев МО давлатлари раҳбарларининг учинчи маслаҳатлашувлари давомида МО ЭЭК доирасида ҳамкорликни фаоллаштириш ва Кенгаш мақомини оширишга чақирган эди.\nмарказий осиё, электр энергияси, россия\n© Sputnik / Илья Наймушин / Фотобанкка ўтишЛинии электропередачи\nҚозоғистон, Ўзбекистон, Қирғизистон, Тожикстон аъзо бўлган Кенгашнинг асосий вазифаси - Марказий Осиёда электр энергияси ишлаб чиқишни мувофиқлаштиришдир.\nТОШКЕНТ, 4 ноя – Sputnik. Россиянинг Ягона энергетика тизими оператори (СО ЕЭС) Марказий Осиё Электр энергияси кенгашида (МО ЭЭК) кузатвувчи мақомини олди, деб хабар қилмоқда "Ўзбекистон миллий электр тармоқлари" АЖ.\nХабарда айтилишига кўра, Россия операторига МО ЭЭКда кузатувчи мақомини бериш октябрь охирида Бишкекда бўлиб ўтган мажлисда қабул қилинган.\nМО ЭЭК - маслаҳаилашувчи орган бўлиб, у 2003 йилда Қозоғистон ташаббуси билан ташкил қилинган. Унга Қозоғистон, Ўзбекистон, Қирғизистон, Тожикстон аъзо бўлишган. Кенгашнинг асосий вазифаси - Марказий Осиёда электр энергияси ишлаб чиқишни ривожлантиршни мувофиқлаштириш бўйича таклифлар ишлаб чиқишдир.\nУшбу йилнинг август ойида Ўзбекистон президенти Шавкат Мирзиёев МО давлатлари раҳбарларининг учинчи маслаҳатлашувлари давомида МО ЭЭК доирасида ҳамкорликни фаоллаштириш ва Кенгаш мақомини оширишга чақирган эди.


“Пиониналар ороли”га саёҳат (фото) — Ni hao | 你好\nИқболжон АБДУЖАББОРОВ . 16.11.2018 20.11.2018 . 1 110\nГулангю ороли Хитой жанубидаги энг муҳим туристик маконлардан бири ҳисобланади. ЮНЕСКОнинг Бутунжаҳон маданий мероси рўйхатига киритилган бу мўъжазгина оролча Фуцзянь -福建 (Fújiàn) провинцияси Сиамен шаҳри ҳудудида жойлашган.\nИкки квадрат километрдан камроқ майдонга эга бўлиб, у «денгиз боғи» ва «Пианинолар ороли» номи билан машҳур. Қизиқ томони шундаки, Сиамень шаҳарчаси ҳам оролда жойлашган бўлиб, Гулянгю бу оролнинг йўлдошига ўхшайди гўё.\nСиямен шаҳрини кейинги мақолаларимда таништираман. Ҳозир эса сеҳрли оролга саёҳат қиламиз. Қани кеттик!\nОролчага Сиямен шаҳридан паромлардан ўтилади. Оролчага тушишингиз биланоқ кўзингиз Гуляню оролининг тарихи ва маданияти музейига кўзингиз тушади.\nИталия меъморчилигидаги классик услубидаги ҳашаматли саройлар, дўконлар, футбол майдони, пианиноли мусиқа мактаблар барчаси шундайлигича сақланган.\nГулангюнинг бадиий-меъморий ечими ва услубида Хитой, Жануби-Шарқий Осиё ва Европача меъморий ва маданий қадриятлар ва урф-одатлар акс этади.\nБу орол жаҳон маданий мероси таркибида икки қисмга бўлинади: бири бино ва иншоотларнинг мерос бўлиб қолгани, иккинчиси эса хитой жануби денгизининг ер майдони.\nБугунги кунда оролда 20 мингга яқин киши яшайди. Улар тарихий бунёдкорлик ишлари билан ҳар доим фахрланади.\nСайёҳларнинг яна бир ўзига жалб этадиган жойи – бу Жанубий Хитой ва Тайванни Маньчжур ҳамда Голланд босқинчиларидан (1683 йиллар) ҳимоя қилган қутқарувчиси деб эътироф этиладиган Чжэн Чэнгуннинг ҳайкали. Гулангюдаги “Қуёшли ўлка” тоғли тепаликда жойлашган бўлиб, оролнинг деярли барча жойидан кўриниб туради.\nФото: Sublime China\nБахтли онлар. Фуцзянлик ёшлар тўй оқшоми олдидан мана шу қадимий, сеҳрли оролда сайр қилишга, замонавий тилда айтилганда “фотосессия” га одатланган.\nЭнди пиониналар музейи ҳақида. Бу музей шу оролда яшаган аҳоли томонидан фойдаланган қадимий пианинолардан ташкил топган.\n–Бу музейимизда 50 га яқин пианиноларни сақлаб қолганмиз, -дейди музей ходими. –Бу оролда яшаган инсонлар санъат, маданиятга ошиқ бўлишган.\n-Ҳар бир хонадонда албатта ўзининг пионинаси бўлган, шунинг учун бу оролни “Пиониналар ороли” ҳам дейишади. Музейимизда яна кўпроқ пиониналар бўлиш керак эди, афсус уларнинг кўпини ўзлари билан олиб кетишган.\nМанзарали дарахтлар, буталар ва гулларнинг 2000 дан зиёд ноёб тури ва нави парваришланаётган бу сўлим масканда бўлган киши табиатнинг яшил бойликларини кўриб, ҳайратланиши табиий.\n2014 йил 20 октябрдан бошлаб, бу оролга бутун дунёдан туристларни қабул қилиш бўйича салмоқли ишлар бажарилди. Ҳозирда Гуляню ороли кунига 65000 саёҳатчини қабул қилишга тайёр.\nАввалги мақола | 上一篇文章 «Бўйдоқлар куни» қандай нишонланади?\nКейинги мақола | 下一篇文章 Пань Сянь Цзянь: «Обуна – газетачининг иши эмас»


"Андижон"да янги футболчилар кўрикдан ўтмоқда / CHAMPIONAT.asia\n00:45Зидан: Ҳамма Роналдуни яхши кўради 4 00:23Англия кубоги. “Челси” — “Норвич” Таркиблар маълум. LIVE 1 00:10Испания кубоги. “Эспаньол” — “Барселона” Таркиблар эълон қилинди. LIVE 20 00:05Olamsport: Ўзбек боксчиси янгиланган рейтингда бешинчи ўринга чиқиб олди, Шоҳжаҳоннинг олдида қизиқарли таклиф пайдо бўлди 0 00:00Зидан Пересдан “Манчестер Сити” ўйинчисини сотиб олишини сўради 6 23:27“Ювентус”дагиларнинг боши қотди. Ўзил ёки Эриксен? 5 23:12Расман: Тео Уолкотт “Эвертон”га ўтди 13 22:53Испания кубоги. “Атлетико” — “Севилья” LIVE 7 22:40Санчес “МЮ”га ўтади. Шартнома шартлари аниқ бўлди 10 22:24“Манчестер Сити” бразилиялик Фредни харид қилади 5 22:08Тўпураридан айрилган “Бешиктош” “Лестер” ҳужумчисини сотиб олмоқчи 3 21:57Касильяс Роналдиньога хайрлашув хабари юборди 24 21:28Алексис Санчес масаласига бағишланган карикатуралар 13 20:59Карикатура: Футбол мухлислари учун аянчли кун 16 20:32Криштиану Роналдунинг опаси таъсирли хат ёзди 57\n"Андижон"да янги футболчилар кўрикдан ўтмоқда\n09 янв 22:45\nЖамоамизни Андижонда олиб бораётган ўқув-машғулот йиғини қизғин давом этмоқда.\nМашғулотлар Шўрбулоқ даҳасидаги сунъий қопламали майдон ҳамда олимпия захиралари спорт коллежи залида ўтказилмоқда.\nИккинчи йиғинга айрим ўзгаришлар киритилди. Аввал хабар қилганимиздек, мазкур йиғин 15 январгача эмас, 20 январга қадар Андижонда олиб борилади. Шундан сўнг жамоамизнинг йиғини Тошкентга кўчади. 11 январь куни мураббийлар футболчиларни икки таркибга бўлган ҳолда ўйин ўтказишади. 18 январь куни эса “Навбаҳор” жамоасига қарши назорат учрашуви бўлиб ўтади. Бу ўйин Андижонда ўтказилади. Таркибдаги ўзгаришларга тўхталадиган бўлсак, айни пайтда жамоада бир қатор ўйинчилар кўрикдан ўтказиляпти. Никита Павленко, Вусол Магеромов ва Акмал Ортиқов машғулотларда иштирок этишаётганини аввал айтиб ўтгандик. Улардан сўнг таркибга Муҳиддин Худоёров, Омад Тойлоқов ва Қаҳрамон Баҳодиров қўшилишди. Ўз вақтида “Бунёдкор”да фаолият олиб борган ёш дарвозабон Худоёров жароҳат туфайли ўтган йили ҳеч қаерда ўйнамади. Тойлоқов билан Баҳодиров Самарқанднинг “Динамо” жамоасидан келишди. Бугун таркибга яна яна икки нафар футболчи келиб қўшилди.\n“Нефтчи”нинг собиқ посбони Хуршид Хўжаев ва ўтган йили “Чуст-Пахтакор”да ўйнаган ҳужумчи Низом Норов жамоамиз машғулотларида иштирок этишяпти.\nЖамоага таклиф этилган янги футболчилар ҳозирча кўрикдан ўтказилмоқда. Агар улар йиғинларда ўзларини кўрсатишса жамоада қолишади.\nЖамоамиз бош мураббийи Азамат Абдураимов тайёргарлик тўғрисида қуйидаги фикрларни билдирди.\n– Машғулотларни кунига икки маҳалдан олиб боряпмиз ва футболчилар астойдил шуғулланишяпти. Тайёргарлик режамизга кичик ўзгартириш киритиб 20 январга қадар шу ерда шуғулланадиган бўлдик. Шундан сўнг йиғинни Тошкентда давом эттирамиз. Айни пайтда янги футболчиларни кўрикдан ўтказяпмиз. Бизга маъқул келган ўйинчиларни жамоада олиб қоламиз.


«ҚУЛДОРЛАР» ҚЎЛГА ТУШДИ — Nargis.uz\n– Ромитангача неча сўм бўлади?\nМурод қадди-қомати келишган, ёзнинг жазирама қуёши ҳам оппоқ юзини қорайтира олмаган қизга қараб, хаёли қочди. У такрор йўл нархини сўраганидан сўнггина ўзини қўлга олди.\n–10 минг сўм, яхши қиз, майли сиз учун 8 минг бўла қолсин.\n–Вой, мунча қиммат, 5000 минг бўлмайдими?\n–Биласиз, бензин нархи кунига ошаяпти. Иложи йўқ. Бунинг устига бошқа ҳеч кимни кутиб ўтирмаймиз. Ўзингизни дарҳол айтган жойингизга обориб қўяман.\nОрқа ўриндиққа ўтирган қиз терлаган юзини рўмолчаси билан артди. Анчадан бери Салим билан бирга амалга ошириб юрган ишлари учун бу қиз жуда ҳам боп эканлигига ишонч ҳосил қилгач, Мурод “Мен ҳозир” деди-ю, машинадан чиқиб, ҳамтовоғига қўл телефонидан сим қоқди:\n— Салим ака, зўридан бор. Нима қилай?\n— Нилуфарникига олиб келавер. Келишилган нарх.\nХулкар машинанинг олд ойнаси орқали ўзидан кўзини узмай келаётган ҳайдовчининг еб қўйгудек нигоҳидан қочиш учун, “Жигули” ойнаси орқали лип-лип ўтаётган тут дарахтларини санашга тушди. Бироздан сўнг чалкашиб, яна бехос олдинга қаради. Ҳайдовчи ўқтин-ўқтин ўзи томонга қараб қўяётганини сезиб, шу машинага ўтирганидан афсусланди. Ромитан шаҳрига кираверишда тушиб қолмоқчи бўлган эди, Мурод, “шу яқин атрофда ишим бор. Аввал бир жойга кириб чиқайлик, кейин сизни айтган жойингизга олиб бориб қўяман, ахир ваъда бердим. Эркакнинг сўзи сўз” дея, унинг тушиб қолишига изн бермади.\nМурод шаҳарнинг тор кўчаларидан бирида жойлашган, қачондир кўкка бўялиб, йиллар давомида ранги кетиб, айни пайтда қандай рангда эканлигини англаб бўлмайдиган эшикдан ичкарига кириб кетди-ю, бироздан сўнг қандайдир аёл билан қайтиб чиқди. Ўзини Нилуфар деб таништирган аёл, Мурод билан ишлари битгунига қадар Хулкарга уйда ўтириб туришини таклиф этди.\n–Йўқ, раҳмат, опажон. Шошиб турувдим. Шу ерда ўтириб тураман.\n–Вой –бўй, иссиқда, дим машинада нима қиласиз? Уйга киринг, муздек айрон бор.\nЧанқаб турган қиз рози бўлиб, аёлнинг орқасидан юрди. Хулкарни пастаккина хонага киргизиб, унга бир коса айрон олиб кириб берган Нилуфар, чиқаётганида орқасидан эшикни ёпди. Сўнг эшик қулфининг шиқирлаши эшитилди. Ҳайрон бўлган Хулкар, туриб эшикни итарди-ю, унинг ҳақиқатдан ҳаи қулф эканлигини кўриб, жаҳли чиқди.\n–Эй, эшикни очинг. Нега қулфладингиз?\nТашқаридан садо бўлмади. Хулкар ҳарчанд бақирмасин, эшикни муштламасин, ҳеч ким қайтиб кирмади. Кечқурун ҳолдан тойган Хулкарнинг олдига кирган Нилуфарнинг олдида нотаниш эркак ҳам бор эди.\n–Менга қара, қизалоқ, биз сени Муроддан сотиб олдик. Ўша пулни ишлаб берганингдан сўнггина бу ердан кетасан, унгача бизнинг айтганимизни қиласан.\n–Ҳаққингиз йўқ.. Ким ўзи у Мурод дегани? Мен уни танимайман.\n–Уни танишингнинг кераги ҳам йўқ, гап тамом, — эркак гапни чўрт кесди-ю, бурилиб чиқиб кетди.\n–Ҳозир олдингга бир эркак киради, унинг кўнглини олишинг керак, уқдингми? — Нилуфарнинг гапидан Хулкарнинг жаҳли чиқиб кетди.\n– Нима ҳаққинг бор? Кимсан ўзи? Мелиса чақираман…\nЎзини тута олмай бақираётган қиз юзига келиб тушган шапалоқдан гангиб қолди. Хонага қайтиб кирган бояги эркак эса қўлидаги хоккей таёғи билан унинг дуч келган жойидан ура бошлади. Бадани кўкарган, очлик ва йиғидан силласи қуриган Хулкар хонанинг бурчагига тиқилиб олиб юм-юм йиғлар, бир кунда бошига бу бало қаёқдан тушганини англай олмай, ҳўнграр эди. Калтагу очлик азобидан тамоман ҳолдан тойган Хулкарни инсонийлик қиёфасини йўқотган Нилуфар билан Салим ўлдириш билан қўрқитиб, бир кунда 15 нафар эркак билан бўлишга мажбур этишди. Қаршилик кўрсатмоқчи бўлганида Хулкар Салимдан таёқ ер эди. Орадан бир ой ўтди. Устида эски кўйлак, тамоман эркини «янги қулдорлар»ига бериб қўйган Хулкар, атрофида нима бўлаётганини англашга ҳам қодир бўлмайдиган даражага тушиб қолди. Фоҳишахонага айлантирилган хонадондаги мижозларнинг кўнглини овлашдан ташқари, «қулдорлар»ҳар ойда бир ҳафта мобайнида уни чўлга олиб чиқиб, чўпонлар билан жинсий алоқа қилишга мажбурлай бошладилар. Бу орада аллақачон ҳомиладорлигини сезган, тинмай кўнгли айниб, ҳолдан тойган Хулкар дардини кимга айтишни, сумкаси-ю, ундаги ҳужжатлари Нилуфарнинг қўлида қолгани учун, қандай қочишини ҳам билмас эди. Бир маротаба Нилуфар унинг устидан қулфлаб чиқиб кетганида, деразанинг ойнасини синдириб, қочиб кетишга эришди-ю, аммо эркин ҳаводан тўйиб нафас олишга улгурмади. Орадан бир соат вақт ўтар-ўтмас, уни учратиб қолган Нилуфар қизни ўзи бошқараётган машинага тиқиб, уйга олиб келди. Хоккей таёғи билан ҳолдан тойгунча урди.\n–Мени чиқариб юборинглар, ким бор? Эшикни очинглар.\nЭртаси куни идиш-товоқ юваётган Хулкар, ичкаридан келаётган қиз боланинг овозини эшитиб, бадани жимирлаб кетди. “Қулдорлар” яна бир “ўлжани” алдаб қўлга туширишган эди. Хоккей таёғини кўтариб, ҳовлини кесиб ўтаётган Салимни кўрган Хулкар, овоз чиқаётган томон ташлаган қадами бўйича қотиб қолди. Бир зумда шу хонадонда ярим йил кечирган азоб-уқубатлари кино тасмаси сингари лип этиб кўз олдидан ўтди. Бир оздан сўнг ичкаридаги бақир-чақир йиғи овози кучайди. Уч кундан сўнг «янги» келганга биринчи маротаба ярим коса мастава олиб кирган Хулкар 16 ёшлардаги, бадани калтакдан моматалоқ бўлиб кетган қизни кўриб, кўз ёшларини тия олмади. Уни кўриб, яланғоч баданига тагидагидаги кўрпачани тортмоқчи бўлган қизга «қўрқма» деди-ю, нон билан овқатни хонтахтанинг устига қўйди.\n–Исминг нима? Мандан қўрқма, мен ҳам сенга ўхшаган шўрпешонаман.\nҚиз кўрпачани махкам қучоқлаганича, Хулкарга ҳадиксираб қараб турарди.\n–Менинг исмим Хулкар. Бу ерга алданиб келиб қолиб, энди қочолмай ўтирибман.\nҚиз дадиллашиб, секингина:\n–Нозима, — деди.\n— Бу ерга қандай келиб қолдинг?\nХулкар қизнинг ёнига чўкиб, унинг тўзғиган сочларидан силади.\n— Битта таксига ўтирган эдим, уйга олиб бормай, шу ерга олиб келди. Опажон, илтимос, мени қутқаринг. Аям билан дадамни жуда ҳам соғиниб кетдим, илтимос! — Нозима кўз ёшларини тия олмай, Хулкарнинг тиззаларини маҳкам қучди. –Жуда ҳам уйга кетгим келаяпти.\n–Қани энди, бу нарса қўлимдан келса. Улар сени ўлдиришдан ҳам тоймайди. Ундан кўра айтганларини қил, кейин қочишнинг бир йўли чиқиб қолар…\nХулкар ташқарида Нилуфарнинг шанғиллаган овозини эшитиб, “мен кетдим ” деди-ю, хонадан шоша-пиша чиқиб кетди.\n–У ерда нима қилаяпсан, ер ютгур? Кирларни ким ювади?\nНилуфар ўзи билан бошлаб келган эркак олдида Хулкарга юмшоқ гапиришга ҳаракат қилди-ю, орқасидан унга ўқрайганича, эркакни Нозима қамалган хонага бошлади…\nИкки ой зўрлаш-у, хўрлашлардан ҳолдан тойган Нозимани шаҳардаги қўшмачи аёл Гулмира Атоевага 40 минг сўмга сотиб юборишгач, “қулдоралар” янги “қурбон” қидира бошладилар. Бу сафар уларга Бухоро шаҳридаги таниш қўшмачи аёл уйида ижарада яшаётган Нурия ўлжа бўлди. Нилуфар Нурияни ижарадор аёл Хурмат Аслоновадан етти минг сўмига сотиб олиб, қизни ўзининг туғилган кунинини нишонлаш баҳонаси билан кафега таклиф этди.\nГулмира Нурияни Нилуфарга қўшиб жўнатар экан, уларнинг орқасидан истеҳзо билан кулиб қолди. Улар ташқарида кутиб турган Жамшиднинг машинасига ўтиришгач, қизни кўрган Салим, «маъқул» дегандек бош ирғаб қўйди. Сўнг Жамшиднинг елкасига қоқиб, “ҳайда” дегач, Нурияга бошидан оёқ разм солди. Бундан ўнғайсизланган қиз ёнида ўтирган Нилуфарга:\n–Опа, туғилган кунингизга Гулмира опам бормайдиларми?, деб сўради.\n–Опангнинг иши бор экан, ярим соатдан сўнг кафега етиб келади.\nМашина бир зумда Бухоро шаҳридан чиқиб, Ромитон томон елдек учиб кетди. Шаҳардан чиқиб кетишаётганини кўргач, Нуриянинг кўнгли хавфни сезиб, тушиб қолмоқчи бўлди-ю, биқинига тиралган пичоқнинг совуқ тиғи уни бу фикрдан қайтарди.\n–Илтимос, мени қўйиб юборинглар. Ахир сизларга ҳеч қандай ёмонлик қилганим йўқ-ку!\nҚизнинг ялиниб, ёлвориши-ю, кўз ёшлари «қулдорлар»га заррача таъсир қилмади. Машинадан уриб туширилган қиз яна ўша пастқам хонага қамалди.\nҚиз Салим билан Нилуфарнинг шартларига кўнмагач, хоккей таёғи ишга тушди. Сўнг оғриғ-у, азобдан ҳолдан тойиб йиқилган Нурияни биринчи бўлиб Салимнинг ўзи зўрлади. Икки кун ичида 20 нафар эркак билан мажбурий равишда жинсий алоқада бўлган Нурия икки маротаба ўз жонига қасд қилишга ҳаракат қилди-ю, аммо унинг бу қилмиши Нилуфарнинг назаридан четда қолмади.\n— Аввал сен учун тўлаган пулни қайтар. Кейин нима қилсанг қилавер. 20 та клиентдан олган пулим 100 минг бўлгани йўғ-у, бу хонимча ўзини ўлдирармиш…\nНилуфарнинг кинояли гаплари, ўзига нисбатан ҳайвоний муносабат қизнинг хўрлигини келтирар, аммо у ўзи тушган ифлос қафасдан қочиш йўлини излаган сари, боши берк кўчага кириб қолганини ҳис этиб, аламини фақат йиғидан олар эди.\n6 йил давомида бирор фойдали меҳнат билан шуғулланмай қизларни ўғирлаб, уларни фоҳишалик қилишга мажбурлаш орқали пул ишлаб келган Салим ва у билан никоҳсиз яшаб келаётган Нилуфар 10 дан ортиқ қизларнинг ёшлигини, қизлик номусини, инсонийлик ҳуқуқ ва эркинликларини паймол қилишди. Мазкур жиноий гуруҳнинг ўндан зиёд вакиллари қизларни галма-галдан алдаб «янги қулдорлар» қўлига топширишар, ўз улушларини олгач, янги “қурбон” излаб йўлга тушишарди. Энг қизиғи, Салим оилали, саккиз нафар фарзанднинг отаси бўлиб, ўз уйига келганида хонадонида меҳрибон ота, ғамхўр оила бошлиғига айланарди. Унинг буқаламун каби тусланиб туриши ҳам узоқ пайт мобайнида жиноий гуруҳнинг ваҳшиёна кирдикорлари очилмай қолишига сабаб бўлган бўлса, ажаб эмас.\nСалим билан Нилуфарнинг қабиҳ ишларининг фош бўлишига уларнинг беэътиборликлари сабаб бўлди. Одатдагидек, такси орқали манзилига етказилмаган Малоҳат доимо уяли алоқа телефонини шимининг чўнтагига солиб юрар эди. Нилуфар қизнинг сумкачасини тортиб олиб, ичидаги борини қоқиштиргач, ўзини ахлатхонага ирғитди-да, “ҳали янги” мол учун мижоз қидиришга тушди. Фурсатдан фойдаланган Малоҳат ота-онасига қўнғироқ қилиб, бўлган воқеани сўзлаб бергач, жиноий гуруҳнинг ваҳшиёна фаолиятига чек қўйилди. Суднинг қора курсисига ўтирган Салим билан Нилуфар, ҳамда гуруҳнинг бошқа аъзолари қонун олдида жавоб бердилар. Бухоро туман судининг жиноятчиларга нисбатан чиқарган хукми асосида улар узоқ муддат озодликдан маҳрум бўлдилар.\nГулнора Алимова, ҳуқушунос маслаҳати:\n–Афсуски, ёш, ҳали оқ билан қорани яхши ажрата олмаган қизлар ва йигитлар кўп ҳолатларда жиноятчи–фирибгарларнинг қармоғига осонгина илинишади. Албатта, жиноят жазосиз қолмайди, аммо у фош этилгунга қадар нечта одамнинг умри хазон бўлади. Инсон ҳаётини бутунлай издан чиқариб юборадиган бундай ҳолатларга тушмаслик учун ёш қизлар:\n–Иложи борича бегона машинага бир ўзлари ўтирмасликлари лозим;\n–Мободо юқорида баён қилинганга ўхшаш воқеага дуч келсангиз, машинадан тушманг. Мажбурлаб туширмоқчи бўлишса бор кучингиз билан бақириб, шовқин солиб, атрофдагиларнинг эътиборини ўзингизга жалб қилинг.\n– Уйга қамашса, қўшнилардан, бегона одамлардан фойдаланиб бўлса ҳам воқеа хусусида ички ишлар ходимларига хабар беринг.\nАввалгиси: О карабахских целителях прошлого


Rost24 - Танқидий мақолалар сабаб заҳарлангани айтилган қўқонлик блогер вафот этди\nФарғона вилояти Соғлиқни сақлаш бошқармаси бошлиғи Ҳусан Мамажоновнинг маълум қилишича, блогер Иқбол Комилжонов 15 сентябрь куни вафот этган.\nБир ҳафта олдин қўқонлик блогер Иқбол Комилжонов заҳарлангани ва оғир аҳволда шифохонага ётқизилгани ҳақида хабарлар тарқалганди.\n«Иқбол Комилжонов 8 кундан бери касаллик билан курашишимизга қарамасдан вафот этди. Ҳозирги кундаги барча диагностик даволаш ишларини амалга оширдик. Афсуски, касаллик ўз кучини кўрсатиб, ватандошимиз вафот этди. Иқбол Комилжонов 7 сентябрь куни оғир аҳволда шифохонага келиши билан реанимацияга олинганди. Унга икки томонлама пневмония, қандли диабетнинг 2-тури, юрак ишемик касаллигининг иккинчи тури ҳамда нафас ва қон айланиш тизимининг бузилиши ташхиси қўйилганди», – дейди Ҳусан Мамажонов.\nИқбол Комилжонов Қўқон шаҳридаги муаммоларни ёритиб борувчи Facebook’даги «Қўқонжоним» гуруҳининг асосий муаллифларидан бири ҳисобланади. У коммунал соҳа, соғлиқни сақлаш ва халқ таълими тизимидаги муаммолар ёритилган кескин танқидий чиқишлари билан танилган.\nМаълум қилинишича, Иқбол Комилжонов қорин соҳасида оғриқ пайдо бўлиб, соғлиғида муаммолар кузатилгач, 7 сентябрь куни даволаниш мақсадида вилоят кўп тармоқли тиббиёт марказига келган.\nУнга ҳамроҳлик қилган яқинларининг таъкидлашича, дастлаб беморнинг овқатдан заҳарлангани тахмин қилинган. Бироқ кейинчалик шифокорлар беморда заҳарланиш аломатлари кузатилмаганини айтган.\n«Иқболжонни ўша куни касалхонага ўғли ва жияни билан бирга олиб бордим. Қорин соҳаси ва ичакларида кучли оғриқ борлигини айтди. Лекин ҳуши жойида эди. Қўқондан ўзи келди. Касалхонага ҳам ўзи юриб борди. Мен уни шифохонага жойлаштириб, уйга кетдим. Кечаси аҳволи оғирлашиб қолгани учун реанимацияга олишган.\nЭртасига заҳарланишга ўхшаяпти, дейишди. Кейинги куни эса шифокор чиқиб, укам коронавирус бўлганини, сатурацияси 60 га тушиб кетганини айтди. Лекин ўша куни топширган таҳлилларида коронавирус аниқланмади. Шифохонага олиб келганимизда ҳам укамда на йўтал, на иситма, на оғриқ бор эди. COVID-19 ёки пневмониянинг бирорта белгиси йўқ эди. Шифокорлар беморда қандли диабет ва бошқа сурункали касалликлари борлиги учун аҳволи бирданига оғирлашиб қолганини айтишяпти. Иқболжон бир-икки ой илгари коронавирусга чалинганди. Лекин касаллик жуда енгил ўтганди. Шифохонада жой йўқлиги учун уйда даволанганди.\nБир ҳафта олдин Фарғонага келиб, мукофот олиб кетди. Икки кун аввал ҳам кайфияти, саломатлиги жуда яхши эди. Ҳайронман, соппа-соғ юрган одам нега бирданига оғирлашиб қолди?», деди блогернинг опаси Шоира Комилжонова.\nИқбол Комилжоновнинг опаси Хуршида Зокированинг маълум қилишича, блогерга коронавирус асоратлари, икки томонлама пневмония ташхиси қўйилган. Бемор яқинларининг тиббий экспертиза тайинлаш ҳақидаги сўровлари шифокорлар томонидан рад этилган.\n«Укамнинг ҳолатини кўриб, заҳарланган бўлиши мумкинлигини тахмин қилдик. Шифокорларга бизда шунақа шубҳа бор, экспертиза қилиб беринглар, дедик. Улар беморда заҳарланиш белгилари йўқ, экспертиза қилиш шарт эмас, дейишди. Бугун вилоят токсикология бўлими бошлиғи келган экан. Ундан укам заҳарланган бўлиши мумкинми, экспертиза қилдирсак, аниқлаб берадими, деб сўрадик. У экспертиза орқали бемордаги заҳарли моддаларни аниқлаш мумкинлигини айтди. Лекин бу ердаги шифокорлар энди фойдаси йўқ, орадан 4 кун ўтди, осма уколлар қилинди, бари бир қондан ювилиб кетган бўлади, дейишяпти. Шунақа экан, нимага келган кунимиз экспертизага рухсат беришмади?», – дейди Хуршида Зокирова.\nШифокорларнинг таъкидлашича, бемор кўп йиллардан буён қандли диабет билан курашиб келган. Шунингдек, коронавирус инфекциясига чалингач, беморда турли сурункали касалликлар авж олган. У шифохонага ичаклардаги муаммо билан мурожаат қилган.\n«Беморнинг яқинлари заҳарланмаганми, деган масалани қўйяпти. Экспертиза ўтказиб беринглар, дейишяпти. Беморда қандли диабет хасталиги бўлган. Қолаверса, у яқинда коронавирус бўлган экан. Инфекция ўпкага ўтиб, икки томонлама пневмония ривожланган. Танадаги барча хасталиклар бирлашиб, бош мияга ишемия берган. Бу бош мия қон айланишининг ўткир бузилишини келтириб чиқаради.\nТананинг баъзи аъзоларида чириш бошланган. Ана шу чиришнинг орқасидан заҳар чиққан. Яъни касаллик организмни заҳарлаяпти. Бу ички заҳарланиш, у ташқаридан тушмаган», — дейди марказ шифокори Элмурод Йўлчиев.\nАхборот ва оммавий коммуникациялар агентлигининг вилоят бошқармаси раҳбари Шоҳидбек Аслоновнинг маълум қилишича, Иқбол Комилжоновнинг самарали меҳнатлари инобатга олиниб, «Ўзбекистон Республикаси мустақиллигининг 30 йиллиги» эсдалик нишони билан тақдирланган. Шунингдек, у «Энг улуғ, энг азиз» анъанавий танловининг вилоят босқичида «Энг фаол ижтимоий тармоқ гуруҳи администратори» деб топилган.\nТег: Блогер Қўқон тиббиёт


05:00 / 04.03.2017 2511 pdf Ўқиш режими + -\nБарча халқларда қадимдан ўтган улуғ кишиларни, машҳур кунларни, воқеаларни ёки бошқа муносабатларни эслаш, қадрлаш учун байрам қилиш одат тусига кирган. Ана шу байрамларда одамларнинг хурсандчилик қилишлари одат тусига кирган бўлиб, кўплар байрамларда керагича еб-ичиш, ўйнаб-кулиш, ароқхўрлик уюштириш, турли фисқу фужур ишларни хоҳлаганча қилишга қулай имконият топишган. Турли халқларда турли замонларда байрамлар турлича бўлиб, ўзгариб турган. Байрамларни белгилаш ва уларни нишонлаш ҳар бир халқ, миллат ва диннинг ўз таълимоти, дунёқараши ва мафкурасига қараб турлича кечган.\nШоду хуррамлик ва хурсандчилик кунлари бўлмиш байрамлар бир неча турлидир. Улардан баъзилари шаръий матнларда, асосан ҳадиси шарифларда байрам дея эълон қилинган ва уларда маълум диний амаллар бажариш ҳам жорий қилинган.\nМусулмонларнинг асл диний байрамларидан бири Қурбон байрами (ҳайити) бўлиб, у зулҳижжа ойининг ўнинчи куни нишонланади ва унга шундан кейинги “ташриқ кунлари” номини олган уч кун ҳам қўшилади.\n«Набий соллаллоҳу алайҳи васаллам Мадинага келганларида уларнинг ўйин-кулги қиладиган икки кунлари бор эди. «Бу икки кун қандай кун?» деб сўрадилар. «Жоҳилиятда ўйнайдиган кунимиз эди», дейишди. Шунда Расулуллоҳ соллаллоҳу алайҳи васаллам: «Албатта, Аллоҳ сизларга у иккиси ўрнига улардан кўра яхши Азҳо ва Фитр кунларини берди», дедилар».\nИсломдан олдин Мадина аҳлининг икки байрами бор эди. Бу байрамларнинг биринчиси шамсий сананинг биринчи куни ҳисобланар эди. Баҳорда кеча билан кундуз тенглашгани, иссиқ ҳам, совуқ ҳам ўртача бўлгани учун қадимги ҳакимлар бу кунни байрам, деб ихтиёр қилишган эди. Иккинчи байрам эса кузда, яъни мезонда – кеча билан кундуз тенг бўлиб, ҳаво мўътадил бўлганда байрам қилинар эди.\n«Расулуллоҳ соллаллоҳу алайҳи васаллам дедилар: «Кунларнинг саййиди ва улуғи жума кунидир. У Аллоҳ азза ва жалланинг ҳузурида Фитр кунидан ҳам, Азҳо кунидан ҳам улуғдир».\nБарча халқларда асосий диний байрамлар билан бир қаторда тарихий ҳодисларга, миллий ва ватаний ҳодисаларга боғлиқ байрамлар ҳам бўлади. Бундай байрамлар “мажозий байрамлар” деб аталади. Даврлар ўтиши билан мусулмонларда ҳам бундай мажозий байрамлар шаклланиб борган. Мисол учун, ҳар ҳижрий сана бошида Расулуллоҳ соллаллоҳу алайҳи васалламнинг ҳижратларини эслаш, байрам қилиш ва одамлар бир-бирларини табриклаши одат тусига кирган. Шунга ўхшаш, Қадр кечаси, Исро ва Меърож кечаси, Мавлид байрами каби муносабатлар мусулмон халқларда ўзига хос равишда нишонланадиган бўлиб қолган.\nТилимиздаги “байрам” (ҳайит) сўзи арабчада «ийд» сўзи билан ифода қилинади ва «қайтиш» маъносини билдиради. Байрамлар қайта-қайта келгани учун «ийд» деб номланган. Энг муҳими, икки ийд кунлари Аллоҳ таолонинг кўплаб хайру баракаси мўмин-мусулмонларга қайта-қайта келади.\nРЎЗА БАЙРАМИГА ХОС ИШЛАР\nБухорий ва Термизий ривоят қилганлар. Бошқа бир ривоятда: «Фитр куни таом емасдан олдин чиқмас эдилар. Ал-Азҳо куни намоз ўқиб бўлингунча емас эдилар», дейилган.\n«Расулуллоҳ соллаллоҳу алайҳи васаллам фитр закотини рўзадор учун беҳуда гап-сўз ва ҳаракатлардан покланиш ва мискинлар учун таомланиш бўлсин, деб фарз қилдилар. Ким уни намоздан олдин адо қилса, у мақбул закот бўлур. Ким уни намоздан кейин адо қилса, садақалардан бир садақа бўлур».\nАбу Довуд, Ибн Можа ва Ҳоким ривоят қилишган, Ҳоким «саҳиҳ», деган.\n«Набий соллаллоҳу алайҳи васаллам: «Арафа куни, қурбонлик куни ва ташриқ кунлари биз аҳли Исломнинг байрамимиздир. У кунлар еб-ичиш кунларидир», дедилар».\n2. Қурбон ийдида ҳеч нарса емасдан намозга чиқилади. Ўша куни биринчи таом сифатида ҳар ким ўзи қиладиган қурбонликнинг гўштидан еса, яхши бўлади.\n3. Йўлда овоз чиқариб такбир айтилади. Уйдан масжидга етиб боргунча босиб ўтиладиган йўлда овоз чиқариб такбир айтиб борилади. «Аллоҳу акбар! Аллоҳу акбар! Ла илаҳа иллаллоҳу валлоҳу акбар! Аллоҳу акбар ва лиллаҳил ҳамд»ни айтиш вожиб. Яъни, ушбу такбир сийғасини бир марта айтиш вожиб, ортиқча айтиш мустаҳаб ва савоб.\n«Аллоҳни саноқли кунларда эсланг» (203-оят).\nИкрима розияллоҳу анҳудан ривоят қилинади: «Саноқли кунларда Аллоҳни эсланг» дегани ташриқ кунларида фарз намозларидан кейин «Аллоҳу акбар», «Аллоҳу акбар» деб такбир айтинг, деганидир».\nБу такбирни айтиш арафа кунининг бомдодидан бошлаб ийднинг асригача мустаҳаб. Жамоат ила адо этилган ҳар фарзнинг ортидан (айтиш) мисрда муқим бўлган кишига (мустаҳаб), эркакка иқтидо қилган аёл ва муқимга иқтидо қилган мусофир учун вожибдир.\nИмом Абу Юсуф ва имом «Муҳаммад «ташриқ кунларининг охирги асригача» деганлар ва шунга амал қилинади. Агар имом тарк қилса ҳам, муқтадий уни тарк қилмайди. Мазкур такбир бевосита фарз намозидан кейин айтилади. Орага намозни бузадиган амаллар тушмаслиги керак.\nЗотан Ийди Қурбон ҳаж ибодатларининг тамом бўлиши муносабати ила ва Аллоҳ йўлида ҳар қандай қурбон беришга тайёрликни изҳор қилиш учун шариатга киритилган байрамдир.\n«Албатта, Биз сенга Кавсарни бердик. Бас, Роббинг учун намоз ўқи ва қурбонлик сўй» (1-2-оятлар).\n1. Ийдга бир йўл билан бориб бошқа йўл билан қайтиш мустаҳабдир. Пайғамбар соллаллоҳу алайҳи васаллам шундай қилар эдилар.\nТермизий, Абу Довуд, Бухорий ривоят қилганлар.\n«Расулуллоҳ соллаллоҳу алайҳи васаллам Фитр, ал-Азҳо ва арафа кунлари ғусл қилар эдилар».\n4. Хушбўйлик суртиш. Кишилар кўп тўпланадиган жойларга хушбўй нарса суртиб бориш мандуб бўлгани учун ийд куни ҳам хушбўйлик суртилади.\n5. Энг яхши кийимларини кийиш. Пайғамбар соллаллоҳу алайҳи васалламнинг жума ва ийд учун алоҳида яхши кийим кийишлари маълум ва машҳур.\nИбн Можа Ибн Аббос розияллоҳу анҳудан ривоят қилади:\n«Набий соллаллоҳу алайҳи васаллам икки ийдда ҳибара чопон кияр эдилар». («ҳибара» – Яманнинг машҳур кийими).\nБунда кечанинг ҳаммасини ёки охирги учдан бирини зикр, намоз, Қуръон тиловати, такбир, тасбиҳ, истиғфор билан ўтказилади.\nРасулуллоҳ соллаллоҳу алайҳи васаллам: «Ким Фитр кечасини ва ал-Азҳо кечасини савоб умидида бедор ўтказса, қалблар ўладиган кунда унинг қалби ўлмас», дедилар».\nТабароний Убода ибн Сомитдан ривоят қилган.\nИкки ийд кечасида дуо мустажобдир. Шунинг учун, эртага ийд, деган кечада кўп дуо қилишга ҳаракат қилиш зарур.\n7. Муқтадий кишилар ийд намозига эртароқ, пиёда, виқор билан, такбир айтган ҳолларида борадилар. Намозга қанча кўп интизор бўлинса, савоби шунча кўп бўлади.\nТермизий қилган ривоятда ҳазрати Али розияллоҳу анҳу: «Ийдга пиёда чиқиш суннатдир», деганлар».\n8. Аҳли аёлга кенгчилик ва серобчиликка шароит яратиш. Байрам арафасида ва байрам кунлари нафл садақаларни имконига қараб одатдагидан кўпроқ қилиш керак.\n«Абу Бакр кирганида олдимда ансорийларнинг қизларидан иккитаси Буос куни ансорлар айтган нарсани қўшиқ қилиб айтишаётган эди. Икковлари қўшиқчи эмас эди. Шунда Абу Бакр: «Расулуллоҳ соллаллоҳу алайҳи васалламнинг уйларида шайтоннинг нағмаси бўляптими?!» деди. Ўша куни ийд куни эди. Шунда Расулуллоҳ соллаллоҳу алайҳи васаллам: «Эй Абу Бакр, ҳар бир қавмнинг байрами бор. Бу бизнинг байрамимиздир», дедилар».\nБошқа бир ривоятда: «Абу Бакр у(Оиша)нинг олдига Мино кунларида кирганида унинг ҳузурида икки қизча қўшиқ айтар ва дуфф (доира) чалар эдилар. Расулуллоҳ соллаллоҳу алайҳи васаллам эса кийимларига бурканиб, ухлаб ётар эдилар. Абу Бакр иккови (қиз)ни ўдағайлаб тўхтатди. Шунда Расулуллоҳ соллаллоҳу алайҳи васаллам бошларини очиб: «Тек қўй уларни, эй Абу Бакр, бу кунлар ийд кунлари», дедилар», дейилган.\n10. Бева-бечора, етим-есир ва камбағаллардан хабар олиш. Байрам кунларни худди шу тоифадаги инсонлар ҳолидан хабар олиш, уларнинг қалбига сурур киритиш жуда ҳам муҳимдир. Зотан, рўза байрамида фитр садақаси, Қурбон байрамида қурбонлик қилиш жорий этилишидан кўзланган мақсад ҳам шунинг ўзидир. Мазкур байрам кунлари барча мусулмонлар шоду хуррам бўлишлари керак.\n«Расулуллоҳ соллаллоҳу алайҳи васаллам фитр садақасини фарз қилдилар ва «Уларни бу кунда беҳожат қилинглар», дедилар».\n11. Қариндошларга силаи раҳм қилишни кучайтириш. Силаи раҳм (қариндошлик ришталарини боғлаш) масаласи маълум ва машҳур. Унинг ҳақидаги ояти карималар ва ҳадиси шарифлардан кўпчилик хабардор. Шу билан бирга бу масаланинг аҳамияти байрам кунлари яна ҳам ортишини эсдан чиқармаслик зарур.\n12. Ижтимоий алоқаларни мустаҳкамлаш ва аразлашиб юрганларни яраштириб қўйишни амалга ошириш. Мусулмон кишиларнинг уч кундан ортиқ бир-бирлари билан аразлашиб юришлари мумкин эмас. Байрам кунлари аразлашиб юриш эса, гуноҳнинг яна ҳам катталашишига сабаб бўлади. Шунинг учун ҳам бундай улуғ кунларда одамлар барча гина ва аразларни йиғишитиришлари, бир-бирлари билан ярашиб, аввал ўтган хатоларни кечириб юборишлари лозим.\nЖумани ҳафта байрами сифатида нишонлаш\nЖума куни ҳафталик байрам, мусулмонлар жамоаси тўпланадиган маросимдир. Ушбу ҳафталик байрам куни ҳам йиллик байрамлардаги каби ишлар қилинади. Жума оқшоми ибодат билан ўтказилади. Ғусл қилинади, гўзал либослар кийилади, хушбўй нарсалар сепилади ёки суртилади ва ҳоказолар. Йилдаги икки байрамдаги каби бу ҳафталик байрамнинг бош маросими ҳам жамоат билан ўқиладиган намоз бўлади.\nЖума – ҳафталик байрам, кунларнинг саййиди, мискинларнинг ҳажи куни. Бунинг шарафидан шу куни қилинган амалларга ажр-савоблар кўпайтириб берилади.\nШундай улуғ бир кунда Пайғамбаримиз соллаллоҳу алайҳи васалламга кўп саловот айтиш жуда марғуб амаллардан. Умматларнинг айтган саловотлари Пайғамбаримиз соллаллоҳу алайҳи васалламга арз қилинади, Аллоҳнинг амри ила у зот соллаллоҳу алайҳи васаллам бу саловотларни эшитадилар, умматларидан хурсанд бўладилар.\nЖума куни ҳафталик байрам бўлгани учун йиллик байрамларда рўза тутилмагани каби бу кунда ҳам рўза тутмаган маъқул. Жума кунида дуо қабул бўладиган соат борлиги унинг фазлини яна ҳам оширади.\nБу ҳақда ва жума куни қилинадиган ишлар ва одоблар борасида “Жума одоблари”да батафсил сўз юритилган.\nАввал таъкидлаб ўтилганидек, бу турдаги байрамлар дастлабки пайтларда оммавий равишда нишонланмаган ва ўша пайтларда бунга ҳожат ҳам бўлмаган. Кейинчалик, кўплаб халқларнинг Исломни қабул қилиши, мусулмонларнинг араб тилини билмаганлари ва бошқа сабабларга кўра диний таълимотларни етарлича ўзлаштира олмаганлари оқибатида турли ноқулайликлар келиб чиққан. Мазкур камчиликларни бартараф қилиш учун турли восита ва чора-тадбирлар ўйлаб чиқилган. Ана шундай тадбирлар ичида ушбу байрамларни жорий қилиш ва нишонлашни йўлга қўйиш ҳам бор эди. Бу байрамлар орқали мусулмонлар оммасига ислом умматига ўз тарихидаги муҳим ҳодисаларни эслатиб туриш, уларнинг сабаби ва аҳамиятини англаб етишга ёрдам бериш кўзда тутилган.\nМасалан, Расулуллоҳ соллаллоҳу алайҳи васалламнинг ҳижратларини ҳар ҳижрий йил бошида эслаш, байрам қилиш ва бир-бирларини табриклаш одат тусига кирган. Бу билан ҳижрий – қамарий йил ҳисобининг аввалида йилбоши байрами йўлга қўйилган. Бунда асосан, Расулуллоҳ соллаллоҳу алайҳи васалламнинг ҳижратлари тафсилоти ва бу улкан ҳодисанинг мусулмон уммати учун аҳамияти ва ундан бугунги кунда ибрат олиш каби ҳикматлар кўзда тутилган. Ҳозирги кунимизда ҳам бу байрам, асосан, матбуот ва ахборот воситаларида мақола ва маърузалар, турли чиқишлар уюштириш орқали бўлади. Кишилар бир-бирларини табриклайдилар. Охирги пайтларда Ислом давлатлари раҳбарлари ҳам ҳижрий йил бошида бир-бирларига тарбик юборишни йўлга қўйганлар.\nАввал ҳам таъкидлаганимиздек, барча халқларда ўтган улуғ кишиларни, машҳур кунлар, воқеалар ёки бошқа муносабатларни байрам қилиш одат тусига кирган. Аммо бу байрамлар кўпроқ еб-ичиш, ўйнаб-кулиш, ароқхўрлик, турли фисқу фужур ишлар билан тўлиб-тошган.\nИсломда эса байрам ўзига хос бўлади. Илоҳий дастур байрами бўлмиш Қадр кечаси шулардан биридир. Чунки худди шу кечада Қуръони карим нозил этила бошлаган. Бу байрамда қалбни поклаш, виждонни сайқаллаш имкони бор. Аллоҳга яқинлик ҳосил қилиш учун ҳам бу кечада бедор бўлиб, ухламай ибодат қилинади.\nҚадр кечасини нишонлаш ҳам анчадан бери амал қилиб келинаётган ишлардан биридир. Қадр сурасида Аллоҳ таолонинг мусулмонларга берган улкан неъмати – уларни зулматдан нурга олиб чиққан Қуръони каримни нозил қилганини эслатиши бежиз эмас. Қуръони карим сураларидан бири ушбу Қадр кечасига бағишланган. Шу эътибордан шу ўринда Қадр сурасининг батафсил шарҳини баён этиш фойдадан холи бўлмас эди.\nБисмиллаҳир роҳманир роҳийм 1. «Албатта, Биз уни (Қуръонни) Қадр кечасида туширдик». Бу ояти каримада зикр қилинаётган Қуръони каримнинг туширилиши унинг Лавҳул Маҳфуздан бу дунё осмонига туширилишидир. Бу маъно Ибн Аббос розияллоҳу анҳудан ривоят қилинган ҳадисда келтирилган. Ана шу ҳодиса Қадр кечасида содир бўлганини ушбу ояти карима очиқ баён этиб турибди.\nҚуръони карим Пайғамбаримиз соллаллоҳу алайҳи васалламга бу дунё осмонидан бўлиб-бўлиб, йигирма уч йил давомида туширилган. Демак, бу ояти кариманинг маъноси «Биз Қуръонни Лавҳул Маҳфуздан бу дунё осмонига Қадр кечасида туширдик», дегани бўлади.\n2. «Қадр кечаси нима эканини сенга нима билдирди?» Яъни, унинг ҳақиқатини, фазлини тўла тушунишинг қийин. Шунинг учун уни Ўзимиз айтиб берамиз.\n3. «Қадр кечаси минг ойдан яхшидир». Чунки бу кечада Қуръон нозил бўлган ва бу кечадаги ибодатнинг фазли минг ойлик ибодатдан афзал.\nМана шу оят тафсирида аллома Ибн Касир, жумладан қуйидагиларни ёзганлар: «Бир кишининг қурол-аслаҳа олиб, Аллоҳ йўлида минг ой жиҳод қилгани ривоят этилди. Расулуллоҳ соллаллоҳу алайҳи васаллам ва мусулмонлар бундан ажабландилар. Расулуллоҳ соллаллоҳу алайҳи васаллам умматларига ҳам шундай бўлишини орзу қилиб: «Эй Роббим, менинг умматимни умматлар ичида умри қисқа, амали оз қилдинг!» дедилар. «Лайлатул Қадр сенга ва умматингга ўша одам жиҳод қилган минг ойдан яхшироқдир», деди Аллоҳ таоло».\nҚадр кечасининг яна бир фазилати қуйидаги оятда баён қилинади: 4. «Унда фаришталар ва Руҳ Роббилари изни билан барча ишлар учун тушишади». Бу оятдаги «Руҳ»дан мурод Жаброил алайҳиссаломдир. Қадр кечасида Жаброил алайҳиссалом бошчиликларида фаришталар Аллоҳ таоло келаси йилгача тақдир қилган ишлар билан тушадилар. Бу ҳам Қадр кечасининг шарафини оширади.\nҚадр кечасининг учинчи фазилати қуйидаги ояти каримада баён қилинади: 5. «У то тонг отгунча салом (тинчлик)дир». Яъни Қадр кечаси тонг отгунча салом ва тинчлик-омонлик кечасидир. Унда фаришталар мўминларга салом берадилар. Унда Аллоҳ таоло инсонларга фақат тинчлик-омонликни тақдир қилади.\nМуҳаммад соллаллоҳу алайҳи васаллам: «Ким Қадр кечасини иймон ва савоб умидида бедор ўтказса, унинг барча гуноҳлари кечирилади», деганлар. Бу кечани бедор ўтказиш эса намоз ўқиш, дуо қилиш, истиғфор айтиш ва Қуръон қироати билан бўлади.\n«Набий соллаллоҳу алайҳи васаллам: «Ким Лайлатул Қадрни иймон ва савоб умидида қоим бўлиб ўтказса, унинг ўтган гуноҳлари мағфират қилинур», дедилар».\n«Қоим» лафзи луғатда «тик туриш» маъносини англатади. Истилоҳда эса, кечани ибодат билан ухламай ўтказишга айтилади. Қадр кечасини бедор ўтказиш қандай бўлади? Бу саволга уламоларимиз батафсил жавоб беришган. Аввало бу кечани қоим ўтказиш учун ўша кечада хуфтон ва бомдод намозларини жамоат билан ўқиш керак. Чунки бар ҳадисда «Ким хуфтонни жамоат билан ўқиса, кечанинг ярмини бедор ўтказган бўлади», дейилган. Бошқа бир ҳадисда эса «Ким бомдод намозини жамоат билан ўқиса, кечанинг ярмини бедор ўтказган бўлади», дейилган.\nҚолаверса, кечанинг қолган қисмида нафл намоз ўқиш, Қуръон тиловат қилиш, зикр ва дуо қилиб чиқиш лозим. Ана шунда кечани бедор ўтказган бўлинади ва ҳадисдаги Қадр кечасини иймон ва ихлос билан қоим бўлиб ўтказганларга қилинган ваъда – ўтган гуноҳларнинг мағфират қилинишига эришилади.\nИсро ва Меърож кечасини байрам қилиш ҳам кўпчилик мусулмонларни динларига яқинлаштириш мақсадида Ислом миллатининг кейинги даврдаги етакчи олимлари ва раҳбарлари томонидан жорий қилинган.\n“Исро” сўзи луғатда кечанинг бир қисмида сайр қилиш, юришни англатади. Шариатда эса Аллоҳ таолонинг кечалардан бирида Ҳазрати Муҳаммад соллаллоҳу алайҳи васалламни Масжидул Ҳаромдан Масжидул Ақсога сайр қилдиришига Исро дейилади.\nЯна шуни ҳам таъкидлаб айтиш лозимки, Исро ҳодисаси туш эмас, руҳий сафар ҳам эмас, балки Пайғамбар соллаллоҳу алайҳи васалламнинг ҳам жасадлари, ҳам руҳлари ила қилган сафарларидир. Агар туш ёки руҳий сафар бўлса, бу воқеанинг мўъжизалиги қолмас эди. Ояти каримада «бандасини» деб таъкидланиши ҳам Исро ҳодисасининг ҳам жасад, ҳам руҳ билан бўлганини кўрсатади. Агар фақат руҳ билан бўлганида, «бандасининг руҳини» деган бўлар эди.\n«Меърож» сўзи луғатда «юқорига кўтарилиш» деган маънони англатади. Шариатда эса Муҳаммад соллаллоҳу алайҳи васалламнинг Байтул Мақдисдан Сидратул Мунтаҳога – Аллоҳнинг ҳузурига кўтарилишларига Меърож дейилади.\nМуҳаддислар ривоят қилишларича, Пайғамбаримиз соллаллоҳу алайҳи васаллам хуфтон намозидан сўнг Умму Ҳониъ бинту Абу Толибнинг уйида ухлаб ётганларида Исро ҳодисаси бошланади. Ўша кечаси Буроқ номли ҳайвонга миниб, Байтул Мақдисга бордилар. Сўнгра у ердаги катта харсангтош устида турганларида Меърожга кўтарилдилар. Ҳозирда ўша тош устига қубба – гумбаз қурилган.\nМеърожда Пайғамбаримиз соллаллоҳу алайҳи васаллам билан Жаброил алайҳиссалом ҳам бирга бўлдилар. Ҳар бир осмонга етганда у киши эшикни очишни сўрар эдилар. Қўриқчи фаришталар: «Ким?» деб сўрашарди. У киши: «Жаброил», деб жавоб берар эдилар. Улар: «Ёнингдаги ким?» деб сўрашарди. Жаброил алайҳиссалом: «Муҳаммад», десалар, улар: «Шундайми? У Пайғамбар этиб юборилдими?» дея эшикни очиб, сўрашар эди.\nПайғамбаримиз соллаллоҳу алайҳи васаллам ҳар бир осмонда бир пайғамбар ва кўплаб фаришталар ила кўришдилар. Шунингдек, жаннат ва жаҳаннамнинг ҳолатини кўрдилар. Сидратул Мунтаҳога ўтиб, Аллоҳнинг малакут оламида кўпгина ажойиботларни кўрдилар. Ўшанда беш вақт намоз фарз қилинди. Сўнгра ортга қайтдилар.\nИсро ва Меърож орқали Аллоҳ таоло Муҳаммад мустафо соллаллоҳу алайҳи васалламнинг оддий йўлбошчи эмас, балки анбиёлар жамоасининг аъзоси эканларини эълон қилди. У кишининг баъзи давлат ёки баъзи халқ равнақи учун курашадиган шунчаки бир бошлиқ эмас, балки самовий таълимот орқали бутун дунёни икки олам саодатига бошловчи охирги пайғамбар (хотимул анбиё) эканларини эълон қилди.\nИсро ва Меърож Пайғамбар соллаллоҳу алайҳи васалламнинг маҳзунликдан чиқишлари учун туртки бўлди. У зот бу ҳодисадан кейин ўзларини тамоман бошқача тута бошладилар. Шунинг учун ҳам бу ҳодиса мусулмон уммати тарихидаги доимо эсланиб туриши керак бўлган улкан ҳодиса ҳисобланади ва ҳозирги давр мусулмонлари томонидан алоҳида байрам қилинади.\nМавлид байрами ҳам мусулмон халқларда ўзига хос равишда нишонланадиган бўлиб қолган. Муҳаммад мустафо соллаллоҳу алайҳи васалламга иймон келтириш, итоат этиш, муҳаббат қилиш ва у зотдан ўрнак олиш вожиб бўлганидан у зотнинг ҳаётлари, сийратлари, сифатлари ва суннатларини ўрганиш ҳам вожиб бўлади. Муҳаммад мустафо соллаллоҳу алайҳи васалламнинг ҳаётлари, сийратлари, сифатлари ва суннатларини ўрганмай туриб, у зотга иймон келтириш, итоат этиш, муҳаббат қилиш ва у зотдан ўрнак олиш имкони ҳам йўқ. Бу масалада, бошқа кўпгина ҳолатлардаги каби «Вожиб амални бажариш учун унга олиб борадиган нарса ҳам вожибдир» қоидаси кучга киради.\nШунинг учун ҳам мусулмон уммати ўзининг дастлабки давридан бошлаб Муҳаммад мустафо соллаллоҳу алайҳи васалламнинг ҳаётлари, сийратлари, сифатлари ва суннатларини ўрганишга алоҳида аҳамият бериб келмоқда. Расулуллоҳ соллалоҳу алайҳи васаллам тириклик пайтларида саҳобаи киромлар у зотнинг ҳаётларида содир бўладиган ҳар бир нарсани қанчалик аҳамият билан ўрганиб борганлари, ҳар бир сўзлари, ҳаракатлари, имо-ишораларини ҳам яхшилаб ёдлаб борганлари маълум ва машҳур.\nНабий соллаллоҳу алайҳи васаллам рафийқул аълога интиқол қилганларидан кейин мусулмон уммати у зотга тегишли ҳар бир нарсани кўз қорачиғидек асрашга, ёдлашга ва қадрлашга беқиёс катта аҳамият бериб келди ва келмоқда. Мусулмон уммати Аллоҳ таолонинг каломи Қуръони каримни саҳифаларга ёзиб бўлганидан кейин биринчи ўринда ёзган нарсаси ҳабиб пайғамбарларининг сийрати шарифлари бўлди.\nАввалги сийрат китобларини ёзилишида Ваҳб ибн Мунаббаҳ (ҳижрий 10–34 сана), Урва ибн Зубайр (ҳижрий 23–94 йил), Абон ибн Усмон ибн Аффон (ҳижрий 22–105)лар ҳаммага ўрнак бўлишди. Кейинроқ Ибн Исҳоқ ва Ибн Ҳишом каби сийрат илми имомлари чиқишди. Мусулмонлар оммаси айнан мазкур сийрат уламолари ёзган китоблардан ўз пайғамбарлари алайҳиссаломнинг сийратлари, суннатлари, сифатлари, хулқлари ва хилқатларини ўрганар ва амал қилиб, ўрнак олар эди.\nВақт ўтиши билан турли халқлар, миллат ва элатларнинг вакиллари мусулмон бўлди, одамларнинг ташвишлари кўпайиб, бир неча жилдли, ровийлар санади билан битилган китобларни ўрганишлари қийинлашиб қолди.\nУламолар бу ҳолатни эътиборга олиб, уни муолажа қилишга ўтишди. Керакли уриниш ва изланиш ҳамда илмий ишлардан кейин Расулуллоҳ соллалоҳу алайҳи васаллам ҳақларида мухтасар сийрат китоблари юзага чиқди. Кишилар улар ёрдамида ўзларининг ҳабиб пайғамбарлари ҳаётлари, сийратлари, суннатлари, сифатлари, хулқлари ва хилқатларини ўрганадиган бўлишди.\nТурли сабабларга кўра, вақт ўтиши билан халқ оммаси яна Пайғамбар алайҳиссалом ҳақларидаги маълумотларни ўрганишда қийналадиган бўлиб қолди. Бу ҳол ўша вақтдаги мусулмон уламолар ва раҳбарларни ташвишга солди. Улар одамларга Расулуллоҳ соллалоҳу алайҳи васаллам ҳақларидаги керакли маълумотларни осон ва таъсирли услубда етказиш ташвишини қилишди. Охири Набий соллаллоҳу алайҳи васалламнинг ҳаётлари ва сифатлари ҳақида шеърий услубда қисқа ва жамловчи асарлар тайёрлаб, халқ оммасини тўплаб ўқиб эшиттириш маъқул кўрилди. Бу ишни амалга ошириш учун Расулуллоҳ соллалоҳу алайҳи васалламнинг туғилган кунлари ва ойлари танланди.\nБу таклиф ҳаммага ёқиб тушди. Ироқда бошланган бу иш зудлик билан Ислом оламининг турли тарафларига тарқалди. Юқорида зикр этилган Набий соллаллоҳу алайҳи васалламнинг ҳақларидаги шеърий асарлар «Мавлидун-набий» ёки «Мавлид» деб аталди. Аста-секин мавлид ўқиш ва у зотга салавот айтиш одамлар орасида одат тусига кирди. Вақт ўтиши билан бошқа ишлардаги каби бу ишда ҳам асл мақсаддан оғиш, баъзи бидъат ва хурофотларга берилиш ҳолатлари ҳам содир этилгани сир эмас.\nБизнинг диёрларимизда мавлид маросимларида шомлик олим ва шоир Жаъфар Барзанжий раҳматуллоҳи алайҳининг «Мавлид» асарини ўқиш одат тусига кириб қолган ва ҳозиргача давом этмоқда. Бошқа юртларда мазкур асардан ташқари бошқа асарлар ҳам ўқилади. Маккаи мукаррама, Мадинаи мунаввара, Тоиф ва Ҳижознинг бошқа шаҳарларида турли шоирларнинг Набий соллаллоҳу алайҳи васалламнинг мадҳларида айтган шеърларидан намуналар ўқилади. Бу улуғ санани нишонлашдан кўзланган бош мақсад эса, мусулмон умматига Расулуллоҳ соллаллоҳу алайҳи васалламнинг сифатлари, суннатлари, сийратлари, ҳаётлари, ахлоқларини ўргатиш, танишириш ва ибрат ҳамда ўрнак олишларида ёрдам беришдир.\nОхирги пайтларда бу байрам кўплаб давлатларда ва халқаро миқёсда нишонланадиган бўлди. Кўпчилик мусулмон давлатларда расмий байрам – дам олиш куни деб эълон қилинди.\nУшбу мажозий байрамларни нишонлаш пайтида ҳам катта ва ҳақиқий байрамларнинг одобларига риоя қилинади. Бу тантаналарда ҳам муносабатларни ижтимоий алоқаларни мустаҳкамлаш, ўзаро ҳурмат-эҳтиромни ривожлантириш, муҳтожларга ёрдам бериш, эътиборга сазовор кишилардан хабар олиш каби савобли ишлар қилинади. Одамларга халақит берадиган ва уларга ноқулайлик туғдирадиган ишлардан сақланилади. Гуноҳ ва беодобликдан батамом четланилади.\n05:00 / 04.03.2017 1776\n1336 13:49 / 19.02.2019\n1741 17:00 / 18.07.2019\n2901 16:10 / 13.02.2019\n526 13:30 / 25 февраль


(бу қиссадаги воқеалар реал ҳаётдан олинган бўлиб, қаҳрамонлар шахси ва исмлари ўзгартирилган) Уч кундан бери Султоновларнинг хонадонидан одам аримаябди. Уч кундан бери хонадонда чироқ ўчмаябди. Бугун гоҳ у қариндоши гоҳ бу оғайниси кўнгил сўраб ташриф буюрар, келаётганларнинг қадами узилмасди. Сабаби бу ҳонадон бошига дахшатли мусибат соя солган. Уч кун аввал (ўша куни хам бугунгидек осмон кўм кўк, қуёш чарақлаб турган эди) Кенжатой ўғли Фарҳод (унинг ёши 19 га чиққан, шу улкан бадавлат хонадоннинг ягона вориси) ўзидан ўзи йўқолиб қолди. (Узр, эхтирослилигим сабаб сал бўртириб - кўпиртириб юбордим.) Уч кун аввал эрталабки соат тўққизларда Фарҳод усталардан ҳабар олиш учун отасининг буйруғи билан шундоқ икки даха наридаги янги участкаларидаги қурилишга кетди-ю, қайтиб уйга келмади. Ҳамал ойи аллақачон кирган бўлса хам қурилиш ха, деганда давом этмаётганди. Ўткан йили қурилиши бошланиб асосий бино скелети қуриб битказилган эди. Том хам қимматбахо черепецадан ёпиб бўлинган, фақат ичкари хоналар сувоққа ундан сўнгиси эса безак ва жиҳоз ишлари қолганди. Янги усталар эса икки кун олдин келишиб жойлашишганди. Якшанба куни уйларига кетишгани сабаб ўзи тенги битта мардикор болага у ёқ бу ёқни тозалашни буюраётган Фарҳод нимадир сабаб билан энг юқори қаватга чиқиб кетади. Шу билан уни хеч ким қайтиб кўрмади. Аммо хамма мусибат мана шундан бошланди. Бу воқеага хатто милиция (ИИБ) (ФҚБ) шахар Руҳий касалликлар шифохонасидан Фарҳодни аммаси Ҳадича амма хам, хатто Фаҳриддин аканинг (бу киши Фарҳодни отаси) Миллий Ҳавфизликда ишлайдиган синфдош дўсти Полвон ака хам аралашди. Сабаб жуда қалтис эди. Қурилиши тўхтаб қолган бу кошонанинг учинчи қаватидан нотаниш йигитнинг ўзини осган жасади топилди. Жасад нақ уч кун ўша серқуёш якшанба кунидан бошлаб қолиб кетган. Фарҳоднинг йўқолишига хам нақ уч кун бўлганди. Албатта бутун шаҳарча остун устун бўлиб кетишга улгурган, шаҳарнинг энг катта бойвуччаси ҳисобланмиш Султоновнинг қўли анчагина «узун», шу сабаб истаган жойига етар, аммо бугун икки марта юрак ҳуружига учрашга улгурган Фаҳриддин ака ҳовлидаги суянчиқли ўриндиқда холсиз ўтирганча, хамма нарсани хам бойлик билан ҳал қилиб бўлмаслигига ақли етганди. Биринчи аёли Сора ая бефарзандлиги сабаб иккинчи марта уйланиб ундан бир қиз ва шу кенжатой ўғил Фарҳодни туғиб берган рафиқаси Ясмина ая хам бир кечани ўзида яримжон бўлди қолди. Тоғалари-ю амма, хола, хеш -уруғ хамма шу ерда, хамма дуода : « ишқилиб Фарҳоджоннинг жони омон бўлсин! » Хаммага айнан бир савол тинчлик бермасди. Хатто Полвон ака хам қайта ва қайта рейд қилиб мардикор бозордаги ишчи-ю, хаммолдан тортиб сотувчиси-ю аравакашидан хам қолмай ўша якшанба тонгида Фарҳод исмли кумушранг Nexia минган йигитча (Фарҳоднинг нақ уч хил суратини тезлик билан кўпайтиришга улгуришгандилар) қандай кўринишдаги мардикор болани ўзи билан машинасида олиб кетганини сўраб суриштирди. «Хеч ким билмайди? Хеч ким эслолмайди! Нақадар дахшат!» Оҳирги марта Фарходнинг ўзи отасига қўнғироқ қилиб гаплашган суҳбатидан хам Фаҳриддин аканинг шоҳидлиги аён: «Мардикор бозоридан бир талаба йигитчани участкага тозалашга олиб кетаябман», дея айтиб қўйган экан. Демак, улар участкага икки киши келишган. Бири албатта Фарҳод бўлган, машинаси аҳир участка ёнидан топилган. Ўзи ҳайдаб келган. Рулда унинг бармоқ излари аниқланди. Унда ёнидаги шериги ким бўлган? Кейин у қаёққа ғойиб бўлган. Ундан ва на из ва на белги топилди. Ва энг мудҳиш синоат: учинчи қаватда мурдаси топилган жасад ким?\nКун чошгоҳга етганида дарвоза тақиллаб ранги бўздек оппоқ бир йигитчани олиб киришди. Хамма бирдан оёққа қалқишди.\n— Фарҳоджон! Болам! Ўкириб йиғлаганча хаммадан олдин Ясмина ая чопиб чиқди. Хай хайлашганча хамма уни қуршаб олганча Фаҳриддин ака ва Полвон акани хам хайрон қолдиришган ИИб ходимлари йигитчани яъни Фарҳодни ўзини хонаси томонга етаклаб кетишди.\n— Ўзи нима гап бўлябди? Фарҳодни қаердан топишди? Ховлиққан куйи уларга эргашган Фаҳриддин акани Полвон ака елкасидан тутганча ушлаб қолди.\n— Бола тилдан қолган. Фалаж бир холатда ўша ўлик осилиб турган учинчи қаватдаги энг чекка хонадан топдик. Тахминимизча мурданинг шахси аниқланди. Бу мардикор бозорда Фарҳод билан савдолашган талаба бўлган. «Унда у нега ўзини ўзи осган? Фарҳод шунча пайт қаерда юрганди? Ахир хамма жойни синчиклаб кузатдик-ку? »\n— Менимча йигитчанинг руҳиятида бузилиш бўлган. Уни зудлик билан.\n— Хечам –да! — жахл қилди Фаҳриддин ака (хатто ўшқириб берди, кўзи чақнаб)\n— Болам соппа соғ! Жиннихонага олиб бормайман! Бир икки кунда ўзига келиб қолади. (дея нуқул опаси Хадича опага маъноли кўз ташлайди). Мана мени айтди дейсиз! Аммо бундай бўлмади. Қош қорайган бир пайт эди. Фарҳодга уйқу дори беришиб ухлатишган ўзи битта-ю битта опаси — Фарангиз укасидан кўзини узмай қараб ўтирганди. У укасидан 3 ёш катта аллақачон Шахар автобазасининг бошлиғининг кенжа ўғлига турмушга чиққан. Битта қизчаси бор. Уч кундан бери ота уйига келиб олиб ота онасига далда бўлиб ўтирганди. Салгина кўзи кетибди. Сал аввал эри Абдумалик хам келганди. Фарҳод топилганидан севиниб қайнотаси билан бир соатча ховлида суҳбат қилиб қолганди. Мана шу пайт кўзини сал юмган экан Қулоғига алланимани хириллаган овози келди. Чўчиб уйғониб кетди.\n— Бу менинг ҳаётимдаги энг қўрқинчли манзара бўлиб қолди, дейди ўшандан бери Фарангиз кўрган билганларга бу воқеани сўзларкан. Укаси Фарҳод шундоқ ундан икки қадам нарида юзи хаддан ташқари чўзилиб кетган, кўзлари чақчайган холатда оғзи ярим очиқ тишлари гириҳ бўлиб иржайганча ўз қўллари билан бўйнини махкам бўғаётган\nDaxshatli voqealar 400\nCHIQISH YO'Q-2. So'ngi qism. (Psixologik-triller,mistika ). " Xammasi tugadi.endi sen ozodsan " -Nega unday deyapsan axir u meni eng yaqin do'sti... ПИНҲОНА ҚОТИЛЛИК ҚИССАСИ (детектив ҳикоя) 2 - қисм207\nОдатдаги иш тунларининг бири эди. Мурод отел ишчиларининг уй уйига тарқалаётган палласида фоеда эди. Тунги иш бошқарувчи Самуэль амаки ва фаррош Никанорани айтм...


Қозоғистонда ягона роботлар музейи очилди - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#музей #ҳайкалтарош #арт ҳайкал #терминатор #робот\nҚозоқ ботирлари коинотдаги трансформерлар қаторидан муносиб ўрин эгаллайди. Алмати вилоятида яшовчи Қуаниш Мухамеджанов Буюк Дашт баҳодирлари нусхасини яратиш ниятида. У барчасини металлолом ва чангютгичлардан ясамоқчи. Ҳайкалтарош комикс ва фильм персонажларига бўлган муҳаббати туфайли бу иш билан шуғуллана бошлади. Ҳозир у автоботларнинг мангу барҳаёт етакчиси Оптимус Прайм устида ишлаяпти. Аслида ҳаммаси Бамблбидан бошланган.\nҚуаниш Мухамеджанов, ҳайкалтарош:\n- Биринчи роботлар металлдан ясалган. Турли устахоналардан темир-терсак бўлакларини йиғиб келардим. Уйда анча пластик йиғилиб қолганди. Пластик парчаланиши учун 1000 йил керак, шу сабабли ишдан чиққан чангютгич, телевизорларни ташлаб юборишга кўзим қиймади. Чангютгичлардан қандайдир арт-объект ясаш фикри туғилди. Биринчи роботим ажабтовур чиқди ва одамлар унга қизиқа бошлади.\nБитта робот ясаш учун одатда бир ой вақт кетади, чунки зарур деталлар қўл остингизда бўлавермайди. Зарур деталларни ахтариб топиш, саралаш, материаллар тайёрлаш учун баъзида уни йиғишдан кўра кўпроқ вақт сарфланади. Масалан, битта автобот учун 15 тагача эски чангютгич ишлатилган.\n- Энг тез ясалган робот бир ҳафтада тайёр бўлди. Омадим келди - материал бор эди, қандай робот тайёрлашимни кўнглимда билиб турардим. Бир ҳафта ичида бу темиртан оёққа қўйилди. Энг оғири – динобот, яъни динозавр роботни икки ой давомида ясаганман. У жуда оғир. Тўлиқ металлдан ясалган ва бир тоннадан зиёд. Лекин менга жуда ёқди. Яна бир динозавр ясамоқчиман.\nИжодкор бисотида 30 тача арт-ҳайкал бор. Улар орасида терминаторлар ҳам, косплей костюмлари ва бошқалар ҳам бор. Кўпчилиги муаллиф очган музейга қўйилган. Ҳозирча бундай маскан Қозоғистонда ягона, дейди ҳайкалтарош. Уста музейни кенгайтириш, унинг таркибида робот техникаси ва арт-объектлар яратиш синфлари очишни орзу қилади.\nҚалимов-Қастеевлар оиласи кўргазмаси – Миллий музейда\nМиллий музейда болалар таълим олмоқда\n«Шаҳристон» маданий маркази ва «Кўҳна Тароз» музейи\nСаклар олтини Буюк Британияда намойиш этилади


Ўзбекистонда коронавирус: 22 май асосий хабарлари\n07:05 06 Июл 2020\n20:05 22.05.2020 Ҳавола олиш\nБугуннинг ўзида республика бўйлаб 56 нафар бемор тузалиб, реабилитацияга кузатилди. Соғайиш кўрсаткичи 80 фоиздан ошди.\nБир сутка давомида 64 кишида коронавирус аниқланди, охирги маълумотларга кўра, Ўзбекистонда коронавирус инфекцияси қайд этилганлар сони 3028 нафарни ташкил қилмоқда.\nБугуннинг ўзида 56 нафар бемор тузалиб, реабилитацияга кузатилди. Жами соғайганлар сони 2 463 нафар. Соғайиш кўрсаткичи 80 фоиздан ошди.\nАйни пайтда 552 нафар беморга белгиланган стандартлар бўйича даво чоралари кўрилмоқда.\nЭпидемик вазият нохуш бўлган ҳудудлардан келган ва беморлар билан мулоқотда бўлган 44 455 нафар фуқаро саломатлиги устидан тиббий назорат давом этмоқда.\nҲайит намози - уйда\nЎзбекистон Мусулмонлар идораси коронавирус билан боғлиқ вазият туфайли ҳайит намозини жамоат жойларда ўқишни бекор қилди.\nСамарқанд вилоятидаги Жума шаҳри кириш йўли ҳамда шаҳар ичидаги бир неча кўчаларда транспорт ҳаракати вақтинчалик тўхтатилади.\nЖума шаҳрига туманнинг бошқа ҳудудларидан кириб келаётган автотранспорт воситалари ҳамда фуқароларнинг қуйидаги йўналишлар бўйича ҳаракатланиши вақтинча тўхтатилади.\nКоронавирусдан холи ҳудудлар сафига Бухоро вилояти ҳам қўшилди. Бугун Бухоро вилоятида 2 нафар коронавирус инфекциясига чалинган бемор тузалди ва реабилитацияга кузатилди.\nБухоро вилоятида қайд этилган 442 нафар беморнинг барчаси соғайди.\nУйга қайтган шифокорлар\nТожикистонлик ҳамкасблари билан коронавирусга қарши ҳамкорликда самарали фаолият олиб борган ўзбекистонлик шифокорлари уйга қайтди. 8 нафар тиббиёт ходими “Ўзбекистон Республикаси соғлиқни сақлаш аълочиси” кўкрак нишони билан тақдирланди.\nТуркия ИВЛ аппаратлари\nТуркия ўзида ишлаб чиқарилган 50 дона ўпкани сунъий вентиляция қилиш аппаратларини Ўзбекистонга юборди. Аппарат прототипи Туркиянинг 4та йирик - Arçelik, ASELSAN, Baykar Makine ва Biosys компаниялари муҳандислари томонидан ишлаб чиқилган.\nЎзбекистон Қирғизистонга 248 минг долларлик инсонпарварлик ёрдамини жўнатди. Инсонпарварлик ёрдамига тиббий кроватлар (440 дона), электрон пирометрлар (1000 дона), ҳимоя комбинезонлари (2500 дона), тиббий қўлқоплар (150 000 дона) ва тиббий ниқоблар (150 000 дона) киради.\nCOVID-19 дунёнинг деярли барча давлатга етиб борди. БССТнинг сўнгги маълумотларига кўра, дунёда янги коронавирус инфекциясини юқтириб олган кишиларнинг сони 5,2 миллиондан ошди, 334 минг киши вафот этди. Қарийиб 2 миллион киши соғайди.


4 йил аввал 676 siyrat.uz\nРасулуллоҳ соллаллоҳу алайҳи васалламга душманлар ўртасидаги келишмовчилик ва Аллоҳнинг уларни бўлиб юборгани ҳақидаги хабар етиб келганида, Ҳузайфа ибн ал-Ямонни чақириб, уни тунда қавм нима қилаётганини билиб келиш учун юбордилар.\nИбн Исҳоқ: Менга Язид ибн Зиёд Муҳаммад ибн Каъб ал-Қуразийдан ривоят қилишича, Куфа аҳлидан бўлган бир киши Ҳузайфа ибн ал-Ямондан: «Эй Абу Абдуллоҳ! Сизлар Расулуллоҳ соллаллоҳу алайҳи васалламни кўриб, у Зотга ҳамроҳ бўлганмисизлар?» – деб сўраганида у: «Ҳа, эй биродаримнинг ўғли», – деди. Шунда у киши: «Сизлар нима қилар эдингиз?» – деди. Ҳузайфа: «Аллоҳга қасамки, биз жанг қилар эдик», – деди. Ҳалиги киши: «Аллоҳга қасамки, биз у Зот яшаган даврда яшаганимизда, у Зотни ерда юргизмай, елкаларимизда кўтариб юрар эдик!» – деди. Шунда Ҳузайфа: «Эй биродаримнинг ўғли, Аллоҳга қасамки, биз Расулуллоҳ соллаллоҳу алайҳи васаллам билан биргаликда хандақда эдик. Расулуллоҳ соллаллоҳу алайҳи васаллам туннинг бир қисмида намоз ўқидилар ва бизга қараб: «Ким ҳозир бориб, қавм нима қилаётганини кўриб қайтади? (Расулуллоҳ соллаллоҳу алайҳи васаллам қайтишни шарт қилаётган эдилар.) Мен Аллоҳ таолодан ўша киши менинг жаннатдаги ҳамроҳим бўлишини сўрайман» – дедилар. Қўрқув, очлик ва совуқнинг қаттиқлигидан қавм ичидан ҳеч ким турмади. Хеч ким турмагач, Расулуллоҳ соллаллоҳу алайҳи васаллам мени чақирдилар. Чақирганларида, туришдан бошқа чора қолмаганди. Менга: «Эй Ҳузайфа, бор, қавмнинг орасига кир. Улар нима қилаётганларини кўр ва бизнинг олдимизга етиб келгунингча асло бирор нарса қилма!» – дедилар. Мен бориб қавмнинг ичига кирдим. Шамол ва Аллоҳнинг аскарлари уларни истаган кўйига солаётган эди. Уларнинг на олови, на қозони ва на чодири бир жойда тура оларди. Абу Суфён ўрнидан туриб: «Эй қурайшликлар, ёнингизда ким ўтирганига қаранг», – деди. Мен бир кишининг қўлидан тутиб: «Сен кимсан?» – дедим. У: «Фалончининг ўғли фалончиман», – деди.